Anwar! Jangan guna kuasa untuk balas dendam politik, buruk padahnya

Ketua Ahli Parlimen Perikatan Nasional (PN), Tan Sri Muhyiddin Yassin mengingatkan Perdana Menteri Datuk Seri Anwar Ibrahim supaya tidak menggunakan kuasanya untuk membalas dendam politik dengan mencari kesalahan tidak wujud, khususnya terhadap PN.

Katanya, politik dendam ini akan menghasilkan kesan yang amat buruk.

“Saya perhatikan kepimpian kerajaan hari ini cenderung untuk mengambil tindakan-tindakan berbentuk, dengan izin, witch-hunting, atau mencari kesalahan kerajaan dahulu yang sebenarnya tidak wujud.

“Melemparkan tuduhan yang bukan-bukan. Kononnya saya seleweng RM600 bilion. Kemudian turun nilainya kepada RM92.5 bilion. Kemudiannya turun lagi kepada RM4 billion hingga RM5 bilion. Yang terakhir RM300 juta.

“Apa ini? Angka yang berubah-ubah ini keluar dari mulut Perdana Menteri sendiri. Seolah-olah Perdana Menteri pun tidak pasti apa yang dia tuduh. Kalau tidak pasti, jangan tuduh sebarangan,” katanya ketika membahaskan titah ucapan Yang di-Pertuan Agong di Dewan Rakyat hari ini (15 Februari 2023).

Muhyiddin sekali lagi menegaskan, beliau tidak ambil wang rakyat walau satu sen pun masuk ke koceknya.

“Boleh siasat, tetapi jangan samakan saya dengan yang lain. Jangan samakan parti saya dengan parti yang lain. Saya nak ingatkan Tambun (Anwar) jangan salah guna kuasa sebagai Perdana Menteri untuk menekan saya dan Perikatan Nasional,” katanya yang juga bekas Perdana Menteri.

Beliau juga mengingatkan Anwar pernah didapati bersalah oleh mahkamah kerana menyalahgunakan kuasa untuk kepentingan dirinya sendiri.

“Maaf, bukan niat saya untuk menimbulkan persepsi negatif terhadap Tambun. Itu sejarah lampau.

“Sekarang, dengan izin Allah SWT jua, Tambun kembali ke tampuk kuasa sebagai Perdana Menteri. Sesungguhnya Allah itu Maha Kuasa. Dialah yang memberi kuasa kepada sesiapa yang Dia mahu, dan Dialah yang menarik kekuasaan daripada sesiapa yang Dia mahu.

“Tiada kuasa yang kekal melainkan kekuasaan Allah SWT jua. Kuasa saya sebagai Perdana Menteri tidak kekal. Kuasa Tambun sebagai Perdana Menteri juga tidak akan kekal selama-lamanya,” tegasnya.

Bagaimanapun Muhyiddin berkata, walaupun saban hari ditekan, pihak pembangkang pastinya akan memainkan peranan semak dan imbang secara konstruktif terhadap kerajaan Pakatan Harapan-Barisan Nasional (PH-BN).

“Sebagai pembangkang yang berwibawa, Ahli-Ahli Parlimen Perikatan Nasional akan terus memainkan peranan kami dengan penuh berintegriti dan menjunjung prinsip Bersih, Prihatin dan Stabil.

“Mana-mana dasar yang baik kami sokong. Mana-mana dasar yang memberi mudarat kepada rakyat kami tentang,” tegas Muhyiddin yang juga Pengerusi PN.

Siasatan SPRM: Kerajaan PH-BN sedang main politik balas dendam


Tajaan JPA bagi bidang perubatan pergigian dan farmasi dihentikan

Tiada lagi tajaan biasiswa Jabatan Perkhidmatan Awam (JPA) dalam bidang perubatan, pergigian dan farmasi tetapi bagi yang sedang menerimanya akan diteruskan sehingga 2027.

Menurut jawapan bertulis di Dewan Rakyat, Menteri di Jabatan Perdana Menteri, Datuk Armizan Mohd Ali berkata langkah tersebut diambil ekoran bekalan pegawai perubatan akan mengalami kebanjiran mulai tahun 2026 hingga 2030.

Jelasnya, Laporan Petunjuk Kesihatan 2022 melaporkan pencapaian nisbah jumlah keperluan tenaga kerja perubatan seluruh negara kepada jumlah populasi penduduk sehingga Disember 2021 adalah 1:420 dan dijangkakan nisbah 1:400 akan dapat dicapai pada 2025.

Katanya, bekalan pegawai perubatan pada tahun 2021 dicatatkan berjumlah 72,812, berbanding permintaan iaitu berjumlah 70,721.

“Bekalan pegawai pergigian dan pegawai farmasi akan memenuhi keperluan permintaan masing-masing pada tahun 2025 dan 2029.

Dalam hal ini, pelajar dalam tanggungan JPA tetap akan ditaja sehingga tahun 2027,” katanya menerusi jawapan bertulis yang disiarkan di portal Dewan Rakyat, hari ini.

Beliau menjawab soalan Ahli Parlimen Tasek Gelugor, Datuk Wan Saiful Wan Jan (PN-Tasik Gelugor) berhubung alasan kenapa kerajaan menghentikan penajaan JPA dalam bidang perubatan, pergigian dan farmasi:

Armizan berkata, dijangkakan seramai 1,774 pelajar perubatan tajaan JPA akan menerima pengijazahan pada tahun 2023 dan diikuti oleh 69 pelajar pergigian serta 296 pelajar farmasi.

Katanya, seramai 2,029 pelajar perubatan, 68 pelajar pergigian dan 184 pelajar farmasi yang lain, akan menerima pengijazahan mulai tahun 2024 hingga 2027.

“Statistik ini bukti komitmen JPA dalam menaja pelajar walaupun akan berlakunya kebanjiran pegawai perubatan mulai tahun 2026 hingga 2030.

“Prinsip penajaan JPA menekankan penyerapan pelajar tajaan ke dalam perkhidmatan awam menamatkan pengajian dengan jayanya,” katanya.

Tambahnya, dalam hal itu, kajian yang dilaksanakan KKM mendapati terdapat kesukaran untuk menyerap keseluruhan pelajar perubatan tajaan kerajaan ke dalam perkhidmatan awam.

“Melalui langkah ini juga, JPA dapat memberikan penajaan lebih efektif kepada lebih ramai pelajar dalam bidang yang lain.

“Sebagai makluman, kos penajaan seorang pelajar perubatan adalah bersamaan dengan kos penajaan untuk 10 pelajar dalam bidang yang lain,” katanya.

Sehubungan itu, Armizan, berkata pelajar bidang perubatan boleh mendapatkan pembiayaan pengajian daripada Perbadanan Tabung Pendidikan Tinggi Nasional (PTPTN) tanpa ikatan kontrak berkhidmat.

“Ini memberikan ruang dan fleksibiliti kepada pelajar perubatan dalam pemilihan institusi pekerjaan dan pelanjutan pengajian dalam bidang kepakaran pada masa akan datang,” katanya.


1,420 permohonan beroperasi ditolak MCMC

Sebanyak 1,420 permohonan surat kebenaran beroperasi dan pergerakan ditolak Suruhanjaya Komunikasi dan Multimedia Malaysia (MCMC) sejak Perintah Kawalan Pergerakan (PKP) bermula 1 Jun 2021.

Menurut agensi pengendali telekomunikasi itu, hanya sebanyak 366 pemohon sahaja diberi kelulusan daripada 1,786 permohonan keseluruhan diterima dalam sistem Covid-19 Intelligent Management System (CIMS) bagi sektor telekomunikasi dan internet, penyiaran serta pos dan kurier.

Daripada jumlah tersebut, 132 kelulusan melibatkan syarikat perkhidmatan telekomunikasi, 108 berkaitan penyiaran dan 126 berkaitan pos dan kurier.

MCMC berkata baki 1,420 permohonan ditolak kerana perkhidmatan bukan di bawah sektor komunikasi; perkhidmatan walaupun di bawah sektor komunikasi, namun bukan pemegang lesen atau menjalankan perkhidmatan perlu; atau tidak tersenarai sebagai vendor, pengedar atau ejen yang disahkan pemegang lesen.

“Untuk memastikan kelancaran proses pengesahan serta memastikan mereka yang benar-benar layak diberikan kebenaran beroperasi dan pergerakan dengan segera, MCMC memohon kerjasama semua pihak untuk memastikan status syarikat adalah tergolong dalam perkhidmatan perlu,” katanya lapor Bernama.

MCMC memaklumkan, bagi mereka yang bukan pemegang lesen yang dikeluarkan suruhanjaya itu, syarikat perlu mendapat pengesahan pihak pemegang lesen yang berkaitan terlebih dahulu sebelum mengemukakan permohonan melalui CIMS.

CIMS merupakan pusat sehenti yang diuruskan Kementerian Perdagangan Antarabangsa dan Industri (MITI) untuk tujuan pengeluaran surat kebenaran beroperasi dan pergerakan semasa PKP kepada semua sektor industri yang dianggap sebagai perkhidmatan perlu, termasuk sektor komunikasi.

MCMC memaklumkan, proses kelulusan melalui CIMS bagi sektor di bawah pemantauan suruhanjaya itu dijalankan secara telus dan teliti bersandarkan matlamat meneruskan kesinambungan perkhidmatan perlu kepada rakyat serta mengelakkan penyalahgunaan surat kebenaran yang diberikan.

Kerajaan sebelum ini mengumumkan bahawa MITI akan bertindak sebagai kementerian pusat bagi memproses permohonan syarikat perkhidmatan perlu untuk beroperasi sepanjang tempoh sekatan pergerakan penuh mulai 1 hingga 14 Jun.


Bung malu dengan wakil rakyat Sabah yang suka melompat

Tindakan wakil rakyat dari Sabah yang melompat dan keluar parti sangat memalukan, kata Datuk Seri Bung Mokhtar Radin.

Pengerusi UMNO Sabah itu menyifatkan tindakan Ahli Dewan Undangan Negeri (ADUN) dari partinya sendiri yang keluar dan menyertai parti lain adalah satu pengkhianatan, namun ia tidak akan berkekalan kerana ia hanya bersandarkan sifat tamak haloba semata-mata.

“UMNO ini bukan hanya sebuah parti, sebaliknya ia sebuah perjuangan.

“Parti lain pula dibentuk atas berbagai faktor yang tidak dapat kita ilhamkan. Ada yang dibentuk atas lompatan yang begitu banyak, dua tiga kali melompat membentuk parti.

“Tetapi (usaha itu) akhirnya tidak berkekalan sebab saya yakin parti yang dibentuk atas dasar tamak haloba ingin berkuasa semata-mata tanpa memikirkan kepentingan rakyat, tidak bertahan lama,” katanya dipetik laporan Berita Harian.

Bung yang juga Ahli Parlimen Kinabatangan juga membidas beberapa ADUN yang melompat parti baru-baru ini untuk menyokong kerajaan negeri Sabah dan mengingkari keputusan parti.

“Sebab saya sendiri dari Sabah, saya malu dengan tingkah laku ADUN dari Sabah yang tidak sedarkan diri.

“Bagi mereka, yang penting dapat kedudukan, jawatan dan habuan,” katanya lagi.

Terdahulu, media melaporkan lima ADUN UMNO Sabah mengumumkan keluar parti, mereka terdiri daripada Datuk Dr Yusof Yacob (Sindumin); Datuk Jasnih Daya (Pantai Dalit); Datuk Mohd Arsad Bistari (Tempasuk); Datuk Hamid Awang (Balung) dan Datuk James Ratib (Sugut).

Namun, tindakan mereka bertindak keluar UMNO hanya mengurangkan jumlah ADUN parti itu tetapi tidak menjejaskan kedudukan kerajaan negeri di bawah pimpinan Ketua Menteri, Datuk Seri Hajiji Noor.

Serentak tindakan itu, lima ADUN berkenaan turut mengumumkan menyertai Parti Gagasan Rakyat Sabah (Gagasan Rakyat) yang dipimpin Hajiji.

Turut keluar UMNO dan menyertai Gagasan Rakyat ialah bekas ADUN Kemabong, Jamawi Jaafar dan beberapa pemimpin bahagian termasuk Timbalan Ketua Bahagian UMNO Semporna, Aziz Ibnu.

Turut mengumumkan menyertai Gagasan Rakyat ialah tiga ADUN Parti Warisan yang mengumumkan keluar parti awal bulan ini.

Mereka ialah Norazlinah Arif (Kunak), Chong Chrn Bin (Tanjung Kapor) dan Mohammad Mohamarin (Banggi).


Langkawi banjir, paras sungai pada tahap bahaya

Sungai Melaka di Padang Matsirat, Langkawi menunjukkan bacaan melebihi tahap bahaya apabila mencatat paras 3.98 meter (m), berbanding 2.90m paras normal.

Keadaan itu berlaku disebabkan hujan yang masih berlaku, yang turut menyebabkan beberapa kawasan di Langkawi, termasuk pusat pelancongan dinaiki air.

Beberapa kejadian tanah runtuh turut dilaporkan berlaku.

Antara kawasan yang terjejas dengan banjir kilat di pulau peranginan itu ialah Kampung Kilim, Kampung Teluk Yu dan Kampung Telaga Ayer Hangat di Ayer Hangat; Kampung Belanga Pecah di Kuah; Bukit Kemboja dan Sungai Melaka di Padang Matsirat; dan Empangan Padang Saga di Ulu Melaka.

Beberapa kampung lain turut dinaiki air hari ini, termasuk Kampung Padang Lalang dan Kampung Pasir Hitam.

Bagaimanapun, di sesetengah tempat, banjir kilat mulai surat. Tiada pusat pemindahan sementara (PPS) dibuka untuk menempatkan mangsa banjir.

Paras air sungai sama di stesen Jabatan Pengairan dan Saliran (JPS) di Bukit Kemboja pula mencatat tahap amaran dengan bacaan 8.35m, berbanding paras normal 6.00m.

Sementara itu, 44 pengunjung pusat peranginan Telaga Tujuh di Langkawi yang terperangkap akibat kepala air pagi tadi telah diselamatkan kira-kira jam 2.30 petang tadi, kata bomba.


PN cadang mohon mengadap Sultan Selangor, beri penjelasan pindaan Akta 388

Perikatan Nasional (PN) bercadang untuk memohon bagi mengadap Sultan Selangor, Sultan Sharafuddin Idris Shah untuk memberi penjelasan berhubung usul persendirian untuk memasukkan tambahan proviso membabitkan Akta 388.

Dewan Rakyat semalam menolak Usul persendirian yang dibawa PN membabitkan Rang Undang-Undang (RUU) Tafsiran Pindaan Akta 388, bagi memasukkan penambahan proviso di Seksyen 66 iaitu Allah dengan makna, terjemahan dan tafsiran sebagaimana terkandung dalam surah 122 Al-Ikhlas yang membawa makna:

“Allah Yang Maha Esa, Allah tempat meminta segala sesuatu, Allah tidak mempunyai anak dan tidak pula diperanakkan, dan tidak ada sesuatu pun yang setara dengan Nya.”

“Kami akan memohon menghadap DYMM Sultan Selangor selaku Pengerusi Majlis Kebangsaan Bagi Hal Ehwal Agama Islam Malaysia (MKI) bagi menjelaskan peri pentingnya pindaan terhadap Akta 388 ini dalam konteks menjaga akidah umat Islam dan kesucian agama itu sendiri,” kata Setiausaha PN, Datuk Seri Hamzah Zainudin dalam satu kenyataan di akaun Facebook.

Usul Persendirian di bawah Aturan 49 Peraturan-Peraturan Majlis Mesyuarat Dewan Rakyat tersebut terdahulu dikemukakan oleh Ahli Parlimen Jasin, YB Tuan Guru Haji Zulkifli Ismail pada Khamis (25 Mei 2023).

“Walaupun ditolak, usaha Perikatan Nasional untuk menjaga kesucian kalimah Allah ini takkan terhenti.

“Mereka merancang, Perikatan Nasional juga merancang dan Allah adalah sebaik-baik perancang,” ujarnya lagi.

Semalam, Timbalan Yang Dipertua Dewan Rakyat, Alice Lau memaklumkan usul persendirian tersebut ditolak oleh Yang Dipertua Dewan Rakyat, Tan Sri Johari Abdul.

“Saya dimaklumkan usul ini telah ditolak dan kalau tidak puas hati boleh buat usul di bawah Peraturan Mesyuarat 43,” katanya.


Erat hubungan kaum dengan konsep masyarakat madani: Presiden PAS

Presiden PAS Tan Sri Abdul Hadi Awang berharap sambutan Tahun Baharu Cina kali ini dapat mengeratkan lagi hubungan sesama kaum yang wujud di negara ini dengan berkonsepkan masyarakat madani.

“Semoga hubungan erat antara semua kaum berkonsepkan masyarakat madani akan terus terpelihara di negara ini,” katanya dalam perutusan kepada masyarakat Tionghua yang menyambut tahun baharu hari ini.

Menurutnya Islam tidak pernah menghalang penganut agama lain untuk beramal dengan agama masing-masing, apatah lagi untuk beramal dengan adat resam seperti Tahun Baharu Cina yang bertujuan menjalinkan hubungan erat antara ahli keluarga dan sanak saudara.

Mengungkap sejarah, Duta Khas Perdana Menteri ke Timur Tengah itu berkata umat Islam mempunyai hubungan dengan negara China sejak daripada zaman Rasulullah SAW dan Khulafa’ al-Rasyidin lagi, menerusi perdagangan.

“Maka, Islam sampai ke China seawal datangnya Islam itu. Hal ini dibuktikan dengan kewujudan masjid-masjid yang dibina pada awal kedatangan Islam. Negara China menjalinkan hubungan diplomatik yang baik dengan kerajaan Islam dan tidak berlaku pertembungan antara kerajaan Islam dan kerajaan China.

“Justeru, berasaskan dasar tersebut, hubungan masyarakat majmuk di peringkat dunia ini sepatutnya tidak menimbulkan ketegangan antara kaum,” katanya.

Sementara itu, bekas Perdana Menteri Tan Sri Muhyiddin Yassin berkata hasil daripada usaha gigih kerajaan melaksanakan program suntikan vaksin, kini masyarakat Cina dapat menyambut perayaan secara normal seperti sebelum pandemik Covid-19, walaupun perlu mematuhi prosedur operasi standard (SOP).

“Ini adalah hasil daripada usaha gigih kerajaan memastikan setiap rakyat menerima suntikan vaksin bagi mencegah penularan wabak ini. Program pemberian vaksin secara besar-besar menerusi Program Imunisasi Covid-19 Kebangsaan (PICK) yang dimulakan Februari tahun lalu menyaksikan sehingga kini lebih 97 peratus penduduk dewasa sudah menerima dos lengkap.

“Kejayaan program ini membolehkan hampir semua sektor sosial dan ekonomi dibuka sepenuhnya termasuk kebenaran mengadakan majlis-majlis keramaian seperti majlis kahwin dan kenduri-kendara,” kata Pengerusi Perikatan Nasional (PN) yang juga Presiden Bersatu.

Pengerusi Majlis Pemulihan Negara (MPN) itu berkata pihaknya telah mencadangkan pelbagai langkah termasuk bantuan bersasar kepada perusahaan kecil dan sederhana (PKS), peluasan pengambilan tenaga kerja asing untuk sektor-sektor ekonomi yang sudah beroperasi serta membuka sempadan negara kepada pelancong luar, terbukti berjaya merancakkan semula aktiviti ekonomi negara.

Bagaimanapun, Muhyiddin menasihatkan semua pihak supaya tidak sesekali lupa atau lalai dengan SOP yang sudah menjadi amalan dan budaya hidup kita selama ini.

“Sentiasalah memakai pelitup muka, jaga jarak fizikal dan elak bersalaman atau bersentuhan,” katanya.


Tak selesai masalah, Dr Noor Hisham ulas isu mogok doktor kontrak

Mogok secara tidak terancang bukan suatu jalan penyelesaian terbaik terhadap sebarang permasalahan yang timbul berkaitan dengan profesion pegawai perubatan atau mana-mana profesional lain, menurut Ketua Pengarah Kesihatan Tan Sri Dr Noor Hisham Abdullah.

Sebaliknya, beliau berkata permasalahan yang timbul perlu ditangani dengan penglibatan bersama serta cara yang lebih berhemah, menurut laporan Bernama.

“Penganjuran mogok secara amnya boleh menyebabkan sesuatu perkhidmatan terjejas selama mana ianya dianjurkan. Lazimnya ia dianjurkan untuk menyampai mesej tertentu kepada pihak-pihak berkaitan.

“Namun, perkara ini perlu ditimbang dengan teliti. Ini memandangkan perkhidmatan kesihatan merupakan suatu perkhidmatan yang kritikal terutama kerana ia melibatkan nyawa manusia dan kesejahteraan rakyat,” katanya dalam kenyataan hari ini.

Beliau berkata demikian sebagai respons kepada desas-desus akan berlangsung mogok doktor kontrak pada 3 hingga 5 April ini dan laman Instagram DoctorsMalaysia menggesa doktor kontrak seluruh negara tampil menyertai mogok berkenaan atau meletak jawatan secara beramai-ramai pada 1 April.

Bagaimanapun, Dr Noor Hisham memaklumkan Kementerian Kesihatan (KKM) tidak mempunyai maklumat lanjut mengenai mogok tersebut malah hanya menerima hebahan melalui saluran media sosial sahaja.

Dalam pada itu, beliau berkata kerajaan dari semasa ke semasa telah memberi respons terhadap permasalahan serta permintaan yang ditimbulkan oleh anggota kesihatan antaranya mewujudkan perjawatan tetap, penajaan latihan kepakaran atau latihan lanjutan, kenaikan pangkat secara time-based, peluang kenaikan ke gred khas dan mewujudkan gred UD56 untuk pakar perubatan dan sebagainya.

Beliau percaya kerajaan akan memastikan segala permasalahan dan permintaan itu diteliti sesuai dengan isu semasa serta diberi penyelesaian sewajarnya berdasarkan kepada kemampuan ekonomi negara.

“Alhamdulillah, perkhidmatan kesihatan dilihat terus diberi keutamaan sewajarnya oleh pihak kerajaan sebagaimana yang dapat kita perhatikan melalui Belanjawan 2023: Membangun Malaysia MADANI. Semoga perkhidmatan kesihatan dapat terus diperkukuhkan lagi dalam tahun mendatang,” katanya.

Dr Noor Hisham berkata perkhidmatan kesihatan di negara ini perlu terus dianggap sebagai sektor yang kritikal termasuk petugas kesihatan kerana kompleksiti, cabaran, risiko dan jerih perih perlu dihadapi oleh anggota kesihatan dalam menjalankan tugasan serta tanggungjawab mereka.

“Pandemik Covid-19 telah mengajar kita bahawa tanpa sistem kesihatan yang berdaya tahan, negara tidak mungkin dapat mengawal wabak tersebut dengan baik dan orang ramai tidak mungkin dapat meneruskan aktiviti kehidupan seperti biasa.

“Justeru, petugas kesihatan yang merupakan aset utama Perkhidmatan Kesihatan perlu terus diberi perhatian sewajarnya, termasuk imbuhan sewajarnya buat perkhidmatan mereka,” katanya.


Pelancaran gilang gemilang jentera BN, bersemangat menang di Melaka

Kemenangan dalam Pilihan Raya Negeri (PRN) Melaka hampir pasti menjadi milik UMNO dan Barisan Nasional (BN) selepas pelancaran jentera parti tersebut yang gilang gemilang malam ini di PWTC.

Pengerusi BN Datuk Seri Ahmad Zahid Hamidi mengetuai pelancaran jentera malam ini, turut kelihatan sama Datuk Seri Najib Razak dan Timbalan Presiden UMNO Datuk Seri Mohamad Hasan disamping barisan tertinggi parti tersebut.

Dianggarkan kira-kira 5,000 lebih penyokong dan ahli parti memenuhi setiap penjuru dewan dengan baju rasmi gabungan itu, majoriti kelihatan bersemangat untuk berkempen semasa PRN nanti.

Pelancaran kali ini diadakan di ibu kota Kuala Lumpur dan tidak di Melaka susulan larangan mengadakan sebarang perhimpunan berkaitan pilihan raya di negeri Hang Tuah tersebut baru-baru ini oleh Kementerian Kesihatan Malaysia.

Calon Ketua Menteri Melaka, Datuk Seri Ab Rauf Yusoh yang juga Pengerusi Badan Perhubungan UMNO Melaka juga berada sepentas dengan barisan pemimpin tertinggi gabungan itu.

Untuk rekod, Rauf selaku Speaker Dewan Undangan Negeri (DUN) Melaka bertindak membubarkan kerajaan dan menyebabkan PRN terpaksa diadakan.

Bagaimanapun, Perdana Menteri Datuk Seri Ismail Sabri Yaakob dan Datuk Seri Hishammuddin Hussein yang berada dalam kem berbeza tidak berada dalam pelancaran jentera malam ini, mungkin sibuk dengan urusan lain tidak dapat bersama dalam perhimpunan.

Untuk rekod, UMNO hanya akan memuktamadkan keputusan sama ada bekerjasama dengan PAS dan Bersatu dalam mesyuarat Majlis Tertinggi parti itu esok.

Zahid berkemungkinan kekal dengan pendirian UMNO bertanding solo tanpa sebarang kerjasama memandangkan berkeyakinan tinggi mampu menang besar dalam PRN nanti.

PRN Melaka diadakan susulan tumbangnya kerajaan negeri pimpinan UMNO setelah empat ADUN, termasuk dua daripada parti itu, menarik sokongan terhadap Ketua Menteri Melaka Datuk Seri Sulaiman Md Ali.

Empat ADUN berkenaan ialah Datuk Seri Idris Haron (UMNO-Sungai Udang); Datuk Nor Azman Hassan (UMNO-Pantai Kundor); Datuk Norhizam Hasan Baktee (Bebas-Pengkalan Batu); dan Datuk Noor Effandi Ahmad (Bersatu-Teluk Mas).

Pada Pilihan Raya Umum Ke-14, UMNO hanya memenangi 13 kerusi Dewan Undangan Negeri (DUN) Melaka, Bersatu yang ketika itu bersama Pakatan Harapan (PH) menang dua kerusi DUN, manakala PAS gagal merebut sebarang kerusi DUN.

Suruhanjaya Pilihan Raya (SPR) menetapkan tarikh mengundi PRN Melaka pada 20 November manakala penamaan calon pada 8 November dan undi awal, 16 November.


Rejim Israel bom masjid

Kementerian Hal Ehwal Yayasan dan Agama Palestin mengumumkan bahawa Masjid Kuleybu di utara Semenanjung Gaza musnah sepenuhnya dalam serangan rejim pengganas semalam.

Agensi berita Turki, Anadolu melaporkan, rejim Zonis itu melakukan hampir 30 serangan udara awal hari ini yang menyasarkan utara Semenanjung Gaza.

Masjid Kuleybu hancur sepenuhnya dalam serangan itu, lapor Anadolu yang memetik kenyataan Kementerian Hal Ehwal Yayasan dan Agama Gaza dalam satu kenyataan hari ini.

Sebuah lagi masjid di Beit Lahia utara Gaza juga dilaporkan musnah dalam pengeboman rejim Zionis Israel.

Terdahulu, agensi berita itu melaporkan rejim Israel mengebom rumah milik seorang penduduk, Abu Hatab di kem pelarian Al-Shati menyebabkan tujuh, termasuk lima kanak-kanak dan dua wanita, terbunuh.

Rejim Zionis juga membunuh tiga rakyat Palestin awal hari ini menjadikan jumlah keseluruha mereka yang terbunuh sejak Isnin lalu meningkat kepada 144 orang, termasuk 37 kanak-kanak dan 22 wanita, manakala 950 lagi cedera.

Sementara itu, 11 rakyat Palestin yang terbabit dalam tunjuk perasaan di Tebing Barat ditembak mati oleh askar dan polis rejim pengganas, pada Jumaat, manakala 1,757 lagi cedera.

Pada masa sama pihak berkuasa Lubnan mengumumkan askar rejim Israel menembak mati seorang pemuda warganya dalam serangan atileri ke atas penunjuk perasaan di sempadan Lubnan-Israel, semalam. – Agensi


Dalam ucapan sulung di PBB, PM kritik konflik di Myanmar, Palestin

Konflik berterusan di Myanmar dan isu keganasan global menjadi intipati utama Perdana Menteri semasa membuat penampilan sulung pada Debat Umum Sesi ke-76 Perhimpunan Agung Pertubuhan Bangsa-Bangsa Bersatu (UNGA) di New York hari ini, menerusi rakaman video.

Datuk Seri Ismail Sabri Yaakob menyeru Anggota Pertubuhan Bangsa-Bangsa Bersatu (PBB) perlu senada dalam usaha menghentikan keganasan di seluruh pelusuk dunia dan menegaskan pendirian Malaysia menolak sebarang konflik global.

“Malaysia akan terus melakukan apa yang terdaya dalam memupuk keamanan dan mencegah konflik menerusi dasar luarnya.

“Sehubungan itu, Malaysia turut mengukuhkan komitmennya terhadap keamanan, keselamatan dan kemakmuran global dengan terus menerajui usaha mengeluarkan Kenyataan Bersama mengenai gencatan senjata global pada Jun tahun ini,” katanya lapor Bernama.

Ujarnya lagi, adalah malang bagi dunia ini kerana masih jauh daripada usaha merealisasikan impian gencatan senjata global ekoran banyak lagi tempat masih tidak stabil.

Ismail Sabri berkata, Malaysia sentiasa mengambil pendirian teguh terhadap sebarang usaha dan inisiatif bagi kewujudan bersama secara aman antara negara-negara dunia, hidup harmoni berbilang kaum, kepercayaan dan agama.

Mengulas lanjut mengenai gencatan global serta konflik di Myanmar sejak tentera merampas kuasa daripada kerajaan awam pada 1 Februari lalu, beliau berkata, Malaysia bimbang dengan keadaan yang berlaku di sana.

“Malaysia bimbang terutamanya mengenai situasi kemanusiaan di sana, kini diburukkan lagi dengan sistem penjagaan kesihatan Myanmar yang bergelut dengan pandemik COVID-19.

“Amat penting supaya bantuan dapat sampai kepada mereka yang memerlukan,” kata Ismail Sabri, sambil menambah, Malaysia ketika ini menempatkan 154,000 pelarian Myanmar atau 84 peratus daripada populasi pelarian dari negara itu.

Beliau berkata, Malaysia menyokong kuat usaha yang dilakukan Duta Khas ASEAN ke Myanmar, tetapi tetap berasa bimbang kerana pihak berkuasa negara itu belum lagi memberi kebenaran untuk utusan berkenaan melawat ke sana.

“Kami mendesak pihak berkuasa memberi kebenaran dan membantu Duta Khas ini menjalankan tugasnya serta mempercepatkan pelaksanaan Konsensus Lima Perkara yang sudah dipersetujui ASEAN,” katanya.

Sebanyak 10 negara anggota blok serantau itu melantik Menteri Luar II Brunei, Erywan Mohd Yusof menjadi duta khas ASEAN ke Myanmar, berperanan sebagai orang tengah serta mengatur proses dialog.

Menyentuh isu Wilayah Palestin yang Diduduki (OPT), Perdana Menteri berkata, Malaysia amat kecewa dan dukacita disebabkan ramai orang awam Palestin termasuk wanita dan kanak-kanak terbunuh akibat serangan kejam Israel pada Mei lalu.

“Kezaliman sistematik ke atas penduduk Palestin sejak sekian lama menerusi dasar diskriminasi, mengetepikan hak asasi rakyat, mengenakan peraturan kejam, rampasan tanah besar-besaran serta perlakuan tidak berperikemanusiaan ke atas mereka, jelas menunjukkan ia jenayah aparteid.” katanya.

Selain itu, Malaysia mengulangi gesaannya kepada Israel supaya dipertanggungjawabkan terhadap segala salah laku, termasuk tindakan rejim itu yang jelas mencabuli undang-undang antarabangsa.

Malaysia turut mengalu-alukan pembentukan sebuah suruhanjaya siasatan antarabangsa oleh Majlis Hak Asasi Manusia, bagi menyiasat pencabulan undang-undang hak asasi antarabangsa berhubung krisis 11 hari itu, katanya.


Manifesto mi segera BN atau yang jaga rakyat PN jadi pilihan warga Melaka?

Pengundi Melaka kini mempunyai pilihan sama ada memilih untuk kekal dibawah kerajaan Barisan Nasional (BN) yang menawarkan manifesto mi segera atau memilih Perikatan Nasional (PN) yang menawarkan ikrar membela kebajikan rakyat pada Pilihan Raya Negeri (PRN) kali ini.

Jika rakyat Melaka memilih BN kali ini, tawaran utama yang dibuat Pengarah Pilihan Rayanya Datuk Seri Mohamad Hasan adalah untuk menambah lagi lima Ahli Dewan Undangan Negeri (ADUN) yang akan dilantik.

Kedudukan kerusi Dewan Undangan Negeri (DUN) sedia ada adalah 28 semuanya dan jika ditambah lima lagi ADUN, ia bermakna bertambah lagi perbelanjaan untuk kerajaan negeri untuk membayar kos gaji dan elaun yang perlu diperuntukan.

Untuk rekod, gaji bagi seorang ADUN Melaka adalah RM9,000 tetapi ia belum dikiran termasuk elaun dan juga imbuhan keistimewaan lain bagi setiap wakil rakyat.

Jika berlaku penambahan lima ADUN lantikan, ia bermakna kerajaan perlu mengeluarkan sebanyak RM45,000 untuk membayar gaji sahaja tidak termasuk elaun dan keistimewaan lain.

Mohamad memberi alasan kononnya langkah tersebut bertujuan memastikan kemakmuran kepada seluruh rakyat Melaka tanpa mengira latar belakang politik.

“Kematangan politik ini turut dimanifestasikan menerusi cadangan meminda perlembagaan negeri bagi tujuan melantik lima orang ADUN tambahan termasuk dari kalangan belia dan NGO bagi membuka ruang dan perspektif persidangan DUN di luar ruang lingkup politik semata-mata,” katanya sebelum ini.

Bagaimanapun, BN perlu memenangi majoriti yang besar sekiranya mahu merealisasikan hasrat tersebut.

Tidak banyak disentuh berhubung kebajikan rakyat dalam manifesto yang dibuat secara tergesa-gesa atau boleh dikatakan hanya sekadar manifesto ‘mi segera’.

Paling mencuri tumpuan adalah rancangan projek-projek yang dilihat akan menguntungkan pemimpin UMNO dan BN di negeri itu, sebagai contohnya rancangan untuk memperuntukan RM931.2 juta bagi mengatasi banjir di negeri ini dalam tempoh lima tahun.

Selain itu, BN juga menjanjikan untuk memperbanyakkan tempat berniaga dengan infrastruktur asas lengkap, di samping menyediakan insentif dan bantuan modal untuk usahawan dan peniaga.

Rancangan itu pastinya dinanti-nanti para kontraktor BN jika berjaya menakluk kerajaan negeri sekali lagi.

Terdapat juga bahagian dalam manifesto BN yang menyentuh berhubung langkah untuk mewujudkan insentif sara hidup nelayan, petani dan penternak.

Bagaimanapun, para nelayan di Melaka sudah mengeluh kerana projek tambakan pasir di negeri tersebut yang menjejaskan punca pendapatan mereka, namun pihak BN tidak memberikan komitmen untuk membela nasib para nelayan kerana mementingkan pelaburan pasir yang menguntungkan mereka.

IKRAR PERIKATAN NASIONAL DI MELAKA

Sebagai perbandingan, manifesto PN atau ikrar dengan tema ‘Melaka Bangkit Gemilang’ pula menawarkan pelbagai insentif dan menumpukan kepada aspek kebajikan rakyat sebagai teras dalam janji mereka.

Ikrar PN Untuk Melaka berteraskan enam tunjang utama, 11 strategi dan 74 pendekatan bagi memacu pembangunan dan juga meningkatkan taraf ekonomi rakyat tempatan.

Bagi tunjang pertama iaitu keutuhan ekonomi, PN akan memastikan ekonomi Melaka dibangunkan dengan lebih utuh dan mampan termasuklah tumpuan kepada industri strategik dan berimpak tinggi serta fokus kepada pendigitalan dan pembangunan perusahaan mikro, kecil dan sederhana.

“Melalui pendekatan ini, lebih banyak peluang perniagaan dapat dijana, tentunya para peniaga di Melaka dapat memperoleh pendapatan yang lebih tinggi, bahkan boleh meningkat berlipat kali ganda pulangan kepada negeri, diterjemahkan melalui pembangunan pesat yang dapat dinikmati oleh setiap lapisan rakyat,” kata Tan Sri Muhyiddin semasa mengumumkan ikrar tersebut.

Dalam tunjang kedua iaitu keprihatinan kepada rakyat, PN akan memastikan aspek kesihatan mental dan jasmani, perumahan, kemudahan rekreasi, meningkatkan prestasi pendidikan rendah dan menengah serta meletakkan Melaka pada ranking antara tiga negeri terbaik dalam pencapaian keputusan peperiksaan awam di Malaysia.

“PN antaranya akan memberi perhatian pengurusan sekolah tahfiz khususnya yang berdaftar di bawah Jabatan Agama Islam Melaka (JAIM) dengan bantuan penyelenggaraan, bantuan sekali bayar RM200 akan diberi kepada guru tahfiz, kelas Al-Quran dan fardhu ain (Kafa) serta tadika di bawah seliaan JAIM,” katanya.

Untuk tunjang ketiga, iaitu kerancakan sektor pelancongan bekas perdana menteri berkata PN ingin menawarkan program yang inovatif dan berimpak tinggi termasuk kemudahan tempat letak kenderaan bertingkat di kawasan pelancongan, diselaras sistem letak dan naik bagi melancarkan lalu lintas, terutamanya pada waktu puncak atau musim percutian.

PN juga akan menggiatkan usaha pemulihan industri pelancongan, termasuk pelancongan kesihatan antarabangsa bagi menjadikan Melaka destinasi pilihan pelancongan kesihatan serta sebagai tempat persinggahan pelancong kapal persiaran yang menyusuri Selat Melaka dan pusat penganjuran mesyuarat, insentif, persidangan dan pameran (Mice).

Untuk tunjang seterusnya iaitu kelestarian alam sekitar, beliau berkata usaha memulih dan memulihara ekosistem kawasan sungai, pesisir pantai dan marin akan dipergiat bagi melestarikan kawasan dan memperkayakan sumber laut agar rakyat di negeri Melaka akan dapat hidup dalam persekitaran yang bersih dan sihat.

Manakala di bawah tunjang kelima iaitu kecekapan infrastruktur, Muhyiddin berkata PN berikrar akan memperkukuh penyediaan infrastruktur yang cekap, termasuk pembinaan dan naik taraf jalan, sistem saliran, tebatan banjir, liputan Internet 5G, kemudahan “hotspot”, jalur lebar tanpa wayar (WiFi) secara percuma di kawasan terpilih.

Bagi tunjang terakhir iaitu keteguhan dan kejujuran pentadbiran, katanya ia adalah agenda untuk memperkasa perkhidmatan awam negeri, dipergiat melalui pendigitalan dan penglibatan secara terus dengan rakyat melibatkan tadbir urus yang cekap serta berintegriti bagi agensi serta syarikat milik kerajaan negeri.

Sebagai bonus, PN juga akan memberikan insentif RM200 kepada semua anak-anak yang baharu lahir Melaka sebagai tanda penghargaan.

Selain itu, semua 28 calon PN juga sudah menandatangani aku janji menentang rasuah pada PRN kali ini.

PILIHAN PENGUNDI?

Warga Melaka mempunyai pilihan untuk menentukan parti pilihan mereka untuk memerintah kerajaan negeri, sama ada memilih Pakatan Harapan (PH) yang menjadi punca bersama kejatuhan kerajaan negeri sebelum ini kerana bersekongkol dengan dua bekas ADUN UMNO bertindak menarik sokongan atau memilih kerajaan BN yang berebut kuasa sesama mereka dalam projek pasir.

Untuk rekod, pergaduhan sesama pemimpin UMNO sehingga terjatuhnya kerajaan pimpinan Ketua Menteri Datuk Seri Sulaiman Md Ali adalah kerana perebutan kuasa melibatkan projek-projek pasir di negeri tersebut.

Lebih mengecewakan apabila PH pula kerana mahu menang sanggup meletak dua calon ‘katak berprinsip’, menurut Datuk Seri Anwar Ibrahim yang sangat yakin mereka berdua akan membawa kemenangan besar kepada gabungan pembangkang itu.

Sementara itu, Pengerusi Perhubungan UMNO Melaka, Datuk Seri Ab Rauf Yusoh sudah tidak sabar untuk ditabalkan sebagai KM yang baharu jika BN memenangi PRN Melaka kali ini.


Kerajaan setuju kaji semula Sosma, mula buat libat urus: Ramkarpal

Kajian semula melibatkan beberapa peruntukan tertentu dalam Akta Kesalahan Keselamatan (Langkah-Langkah Khas) 2012 (Sosma) sudah dipersetujui pihak kerajaan, kata Ramkarpal Singh.

Timbalan Menteri di Jabatan Perdana Menteri (Undang-undang dan Reformasi Institusi)  kerajaan Pakatan Harapan (PH)-Barisan Nasional (BN) itu berkata, kementeriannya akan memulakan sesi libat urus dengan pihak berkepentingan bagi melihat keperluan akta kontroversi tersebut terus dikekalkan atau dipinda beberapa peruntukan.

Menurut Ramkarpal, pertemuan sudah dibuat  dengan Menteri Dalam Negeri Datuk Seri Saifuddin Nasution Ismail, untuk berbincang tentang pelbagai isu berkaitan undang-undang tersebut.

“Antara lain, kami telah berbincang berkenaan Sosma dan keperluan bagi akta ini dikaji secara lebih lanjut bagi menangani pelbagai aspeknya yang telah menerima kritikan seperti peruntukkan yang mengehadkan pemberian jaminan.

“Saya gembira untuk mengumumkan bahawa Saifuddin telah bersetuju dengan cadangan saya untuk memulakan sesi libat urus yang sewajarnya bersama kesemua pihak berkepentingan yang terlibat bagi tujuan ini,” katanya dalam kenyataan hari ini.

Saifuddin Nasution sebelum ini dikritik  brhubung pendiriannya terhadap akta kontroversi itu yang dilihat bertentangan dengan pendirian kerajaan PH-BN.

Jelasnya lagi, kementeriannya akan bekerjasama dengan Kementerian Dalam Negeri (KDN) berkenaan perkara ini.

“Saya akan menjemput kesemua pihak berkepentingan, termasuk pegawai-pegawai daripada KDN dan PDRM, untuk segera memulakan proses ini,” katanya lagi.

Saifuddin Nasutikn pada 13 Dis lalu dilaporkan berkata beliau tidak berhasrat untuk menyemak semula Sosma serta menyatakan ia bukanlah undang-undang penahanan tanpa bicara tidak seperti Akta Keselamatan Dalam Negeri 1967 (ISA) yang sudah dimansuhkan.


Should one go down with a sinking ship or bail out?

I read with great interest a High Court decision yesterday where former PKR vice-president, Zuraida Kamaruddin was asked to pay RM10 million to the party for breaking a bond with them.

As a voter, I am of the opinion that though the law of contract is clear in that there is a penalty for breach of contract, the issue is should such a law apply to political situations such as this.

One question that comes to mind as a voter is what should a representative do if the party he or she belongs to begins to lose focus of its initial goals and its vision and mission are all out of focus.

I believe Zuraida may have joined PKR at that time because their struggles were different and also their leaders.

Along the way, there could be a strong possibility that Zuraida found that the party was no longer focused on its initial struggles and that it was time for her to move on.

My question here is, should a representative remain with a particular party even though that party is sinking – should he or she sink with the ship or bail out and go elsewhere to better serve constituents?

Another issue that comes to mind, is whether the party concerned is sincere in maintaining its members by imposing such a bond, or is it more towards political vindictiveness.

As a voter, I feel the notion that a political party can impose any condition it wishes on its members is seriously flawed and needs to be reviewed.

Political parties are like associations and members should have the liberty to move on if they find the leaders in the party are no longer committed to the cause.

Many politicians become greedy after coming into power and this can affect their sense of judgement and the overall mission and vision of the party itself.

After all political party members serve the party for free and sacrifice plenty of time and effort, and thus they should be allowed to part ways without being penalised.

As a voter, I would not want my representative to be part of any political party which has lost focus but would prefer him or her to move to another better party.

Perhaps imposing a small penalty may be acceptable, but RM10 million appears to be ridiculous.

To me, this whole episode appears to be nothing more than a mere vengeful act.

Zuraida should appeal the decision and hopefully, the higher court will see things differently.

Alex Chung
Bandar Seri Coalfields
Sungai Buloh

* This is the opinion of the writer or publication and does not necessarily represent the views of Agenda Daily.


Ringgit dibuka rendah semula berbanding dolar

Ringgit diniagakan rendah berbanding dolar AS pada sesi pembukaan dagangan pagi ini.

Pada 9.10 pagi, nilai mata wang tempatan ialah pada 4.5400/5425 berbanding dolar AS daripada 4.5340/5405 pada penutup Isnin, menurut laporan Bernama.

Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata kaitan rapat antara yuan China dan ringgit telah mula terbentuk apabila data China yang lemah memberi kesan limpahan ke atas ekonomi Malaysia.

“Justeru, gandingan ringgit-dolar AS diunjur berada pada paras rintangan segera RM4.5491.

“Bagaimanapun, jangkaan perubahan dalam dasar monetari AS akan membantu memberikan sokongan kepada ringgit,” katanya kepada Bernama.

Pada sesi pembukaan dagangan, ringgit diniagakan kebanyakannya rendah berbanding sekumpulan mata wang utama.

Mata wang tempatan menyusut nilai berbanding euro kepada 5.1025/1053 daripada 5.0971/1044 pada penutup Isnin, susut sedikit berbanding pound Britain menjadi 5.9365/9398 daripada 5.9359/9444, tetapi meningkat berbanding yen Jepun kepada 3.2700/2720 daripada 3.2815/2864 semalam.

Ringgit turut diniaga rendah berbanding mata wang Asean yang lain.

Mata wang tempatan turun berbanding baht Thailand kepada 13.1457/1583 daripada 13.0984/1225 Isnin, susut berbanding dolar Singapura kepada 3.4350/4371 daripada 3.4315/4366 sebelum ini dan turun sedikit berbanding peso Filipina kepada 8.34/8.35 daripada 8.33/8.35.

Nilai ringgit turut lemah berbanding rupiah Indonesia kepada 302.3/302.7 daripada 301.9/302.5 sebelumnya.


Ahli perniagaan rahsiakan sumber 100 kilo emas, RM3.4 juta didakwa

Seorang ahli perniagaan didakwa di Mahkamah Sesyen Kuala Lumpur, hari ini atas empat pertuduhan melibatkan pengubahan wang haram, antaranya merahsiakan sumber 100 keping emas dianggarkan seberat 100 kilogram (kg) dan wang tunai berjumlah RM3.4 juta, tahun lepas.

Choo Hin Voon, 44, mengaku tidak bersalah selepas kesemua pertuduhan terhadapnya dibacakan di hadapan Hakim Ahmad Kamar Jamaludin, lapor Bernama.

Mengikut pertuduhan pertama hingga ketiga, Choo didakwa merahsiakan sumber 100 kepingan emas seberat 100 kg (kilogram), wang tunai RM3.4 juta dan wang tunai US$1.2 juta yang dirampas oleh dua pegawai polis di sebuah rumah di Jalan Batu Nilam 25, Bandar Bukit Tinggi Klang, Klang, Selangor pada 14 dan 19 April 2021, yang merupakan hasil daripada aktiviti haram.

Kesemua perbuatan didakwa dilakukan antara 23 Jun 2021 dan 7 April lepas mengikut Subseksyen 4(1)(d) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 yang boleh dihukum di bawah subseksyen 4(1) akta sama.

Subseksyen itu membawa hukuman penjara sehingga 15 tahun dan denda tidak kurang daripada lima kali ganda jumlah nilai hasil aktiviti haram atau RM5 juta, yang mana lebih tinggi, jika sabit kesalahan.

Bagi pertuduhan keempat, Choo didakwa dengan niat memperdaya telah menggunakan suatu catatan palsu melalui dokumen pernyataan bertulis dengan bersumpah di bawah Seksyen 49 Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001, berhubung harta hasil daripada aktiviti haram iaitu kepingan emas dan wang tunai seperti dalam pertuduhan pertama hingga ketiga.

Perbuatan itu didakwa mengikut Seksyen 89 Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 dibaca bersama subseksyen 49(4) akta sama yang membawa hukuman denda maksimum RM3 juta atau penjara maksimum lima tahun, jika sabit kesalahan.

Terdahulu, Timbalan Pendakwa Raya Harris Ong Mohd Jeffery Ong menawarkan jaminan RM100,000 dengan seorang penjamin bagi setiap pertuduhan berserta syarat tambahan yang difikirkan sesuai oleh mahkamah.

Peguam Abdul Hakeem Aiman yang mewakili tertuduh memohon jaminan dikurangkan atas alasan anak guamnya telah menetap di Klang, Selangor bersama isteri dan dua anaknya selama 17 tahun selain tiada risiko untuk melarikan diri.

Mahkamah membenarkan Choo diikat jamin RM200,000 dengan seorang penjamin bagi kesemua pertuduhan berserta syarat tambahan tertuduh melaporkan diri di balai polis berdekatan pada setiap awal bulan selain menetapkan 30 Mei ini untuk sebutan semula kes.


Isu undi tentera, Anwar akan serah bukti kepada SPR

Datuk Seri Anwar Ibrahim mempertahankan dakwaan berhubung isu undi tentera dan akan menyerahkan bukti kepada pihak berkuasa untuk mengambil tindakan sewajarnya.

Pengerusi Pakatan Harpaan itu menafikan dakwaan tersebut dibuat tanpa mempunyai bukti dan sudah membuat kenyataan terbuka supaya tindakan diambil dengan segera.

“Saya sudah buat kenyataan terbuka dan Suruhanjaya Pilihan Raya (SPR) mahu saya mengemukakan bukti. Jadi, saya akan beri kepada mereka,” katanya dipetik laporan FMT.

Terdahulu, Anwar mendakwa terdapat anggota tentera, khususnya dalam kawasan Parlimen Bera di Pahang, sudah mengundi untuk Pilihan Raya Umum Ke-15 (PRU-15) kali ini.

Kerusi Parlimen Bera ditandingi Perdana Menteri Datuk Seri Ismail Sabri Yaakob dalam saingan tiga penjuru menentang calon Perikatan Nasional, Asmawi Harun, dan Abas Awang (PH).

Menurut laporan MKini, Anwar berkata demikian ketika berucap pada majlis ramah mesra di Kuala Terengganu.

Laporan itu juga menyatakan, Presiden PKR itu turut mendakwa anggota tentera terbabit dibayar RM300 untuk berbuat demikian (mengundi).

“Saya dapat maklumat sahih bahawa anggota tentera, undi pos telah mula mengundi pagi ini, (dan ia) melanggar peraturan SPR (Suruhanjaya Pilihan Raya), terutama untuk (kawasan) parlimen Bera dan (mereka) dibayar RM300,” katanya dipetik laporan media tersebut.

Susulan itu, Ismail Sabri membidas Anwar mengenai dakwan itu, sambil menyatakan dakwaan itu “berniat jahat” dan “fitnah”.

Ismail, yang mempertahankan kerusi Bera, mendesak Anwar menarik balik kenyataan dibuat, sambil menyatakan presiden PKR itu menghina angkatan tentera.

Malaysia akan mengundi pada 19 Nov dengan undi awal ditetapkan, pada 15 Nov.


Najib mohon semakan kehakiman setelah dilarang hadir Parlimen

Bekas Perdana Menteri Datuk Seri Najib Razak yang sedang menjalani hukuman 12 tahun penjara hari ini (5 Oktober 2022) memfailkan permohonan bagi memulakan semakan kehakiman untuk mencabar keputusan Jabatan Penjara tidak membenarkannya menghadiri persidangan Dewan Rakyat mulai Isnin lalu.

Najib yang juga Ahli Parlimen Pekan membuat permohonan itu melalui peguamnya di Pejabat Pendaftar Mahkamah Tinggi hari ini pada jam 1 tengah hari tadi.

Peguam, Muhammad Farhan Muhammad Shafee, yang mengesahkan langkah itu ketika dihubungi media, berkata Najib memohon dua perisytiharan dalam permohonan berkenaan iaitu diberikan kebenaran akses kepada pegawai parlimennya bagi menjalankan fungsi beliau sebagai ahli Parlimen.

“Permohonan kebenaran itu juga bagi perisytiharan beliau dibenarkan menghadiri persidangan Dewan Rakyat,” katanya melalui aplikasi Whatsapp, menurut laporan BH.

Isnin lalu, peguam, Tan Sri Muhammad Shafee Abdullah, dalam sidang media, berkata Jabatan Penjara menolak permohonan Najib untuk hadir pada persidangan Dewan Rakyat atas alasan faktor keselamatan.

Peguam itu berkata, Jabatan Penjara menolak permohonan anak guamnya yang dibuat pada 19 September lalu kepada Ketua Pengarah Jabatan Penjara.

Mahkamah Persekutuan pada 23 Ogos 2022 lalu menolak rayuan akhir Najib untuk membatalkan sabitan hukuman penjara 12 tahun dan denda RM210 juta, setelah didapati bersalah terhadap tujuh pertuduhan membabitkan RM42 juta dana SRC International Sdn Bhd (BHD).

Panel lima hakim kanan yang bersidang diketuai Ketua Hakim Negara Tun Tengku Maimun Tuan Mat, membuat keputusan sebulat suara menolak rayuan yang difailkan Najib, setelah Mahkamah Rayuan pada 8 Disember 2021 menolak rayuannya.

Empat lagi hakim yang turut bersidang ialah Ketua Hakim Sabah dan Sarawak Tan Sri Abang Iskandar Abang Hashim, serta hakim-hakim Mahkamah Persekutuan Datuk Nallini Pathmanathan; Datuk Mary Lim Thiam Suan; dan Datuk Mohamad Zabidin Mohd.

Bekas Presiden UMNO itu kini dipenjara di Penjara Kajang.


Singapura wajibkan dos penggalak pelengkap vaksinasi mulai 1 Januari

Individu yang telah menerima dua dos vaksin Covid-19 jenama Sinovac atau Sinopharm diingatkan supaya mengambil dos ketiga mereka untuk dianggap telah divaksin sepenuhnya mulai 1 Januari 2022.

Mulai 1 Januari 2022, individu yang layak tetapi belum mengambil dos ketiga mereka akan mendapati status vaksinasi mereka kembali kepada ‘vaksinasi sedang dijalankan’ bukannya lengkap divaksin seperti sekarang.

Kementerian Kesihatan Singapura (MOH) berkata pihaknya telah menghantar pemberitahuan khidmat pesanan ringkas (SMS) secara berperingkat kepada 70,000 individu yang telah menerima dua dos vaksin berkenaan.

Mereka adalah penerima yang layak mengambil dos ketiga selepas tiga bulan menerima suntikan kedua dan perlu berbuat demikian sebelum 31 Disember ini bagi mengekalkan status vaksinasi.

Individu yang gagal berbuat demikian dalam tempoh tiga bulan selepas lengkap dos kedua akan dianggap tidak divaksin sepenuhnya, kata MOH.

“Untuk mengekalkan status vaksinasi lengkap mulai 1 Januari depan dan seterusnya, orang ramai digalakkan mengambil dos penggalak itu sebelum 31 Disember ini, selagi dos kedua mereka sudah diberi dalam tempoh tiga bulan lalu.

“Selepas tempoh itu, status vaksinasi individu berkenaan akan kembali kepada ‘vaksinasi sedang dilakukan’ dan akan tertakluk pada Langkah Pengurusan Selamat Berdasarkan Status Vaksinasi (VDS) serta Langkah Vaksinasi Tenaga Kerja yang akan berkuat kuasa pada 1 Januari 2022 ini,” jelas MOH dalam satu kenyataan semalam.

MOH memberitahu penerima dua dos vaksin jenis Sinovac atau Sinopharm wajib mengambil vaksin mRNA jenis Pfizer atau Moderna bagi dos ketiga kecuali bagi mereka yang tidak layak terima dari segi perubatan.

Manakala, bagi individu yang mengalami alahan terhadap dos pertama vaksin mRNA dan menerima vaksin Sinovac untuk dos kedua juga perlu melengkapkan dos ketiga vaksin Sinovac pada 28 hari selepas dos kedua bagi mengekalkan status vaksinasi mereka. – Agensi


Tak puas hati dengan UMNO, 13 cawangan di Jempol tutup bilik gerakan

13 cawangan UMNO di Parlimen Jempol dilaporkan ditutup dipercayai susulan tidak berpuas hati dengan calon bukan pilihan yang diletakkan di kawasan tersebut, lapor BH.

Ia melibatkan UMNO cawangan Batu Kikir Timir, Kampung Gajah Mati, Kampung Kuala Kepis, Batu Kikir Pekan, Taman Melor, Rompin, Serting Hilir, Palong 13, Serting Hilir 7, Taman Seri Serting, Taman Seri Rompin, Serting Hilir 1 dan Palong 10.

Laporan itu menyebut berdasarkan senarai calon yang bocor sejak semalam, penyandang kerusi berkenaan, Datuk Seri Mohd Salim Mohd Sharif yang juga Ketua UMNO Bahagian Jempol tidak tersenarai sebaliknya Timbalan Ketua UMNO bahagian, Datuk Shamsulkahar Mohd Deli dicalonkan di kerusi terbabit.

Shamsulkahar ketika dihubungi enggan mengulas lanjut berhubung perkara itu.

“Tunggu sehingga pengumuman oleh pucuk pimpinan parti,” katanya.

Setiausaha UMNO Bahagian Jempol, Zamri Omar berkata pihaknya kecewa dengan tindakan Shamsulkahar yang sebelum ini sudah menyatakan hasrat untuk tidak bertanding dan memaklumkan perkara itu dalam mesyuarat bahagian.

“Mohd Salim sudah lama menyusun gerak kerja bagi memperkukuh UMNO bahagian dan sudah bersedia bagi menghadapi PRU-15.

“Ahli jawatankuasa bahagian yang bermesyuarat semalam mengambil keputusan mahu menutup semua bilik gerakan Barisan Nasional (BN) di Parlimen Jempol,” katanya pada sidang media di Jempol, hari ini.

Setakat ini, Pakatan Harapan sudah menamakan Ketua Wanita Amanah Negeri Sembilan, Norwani Ahmat sebagai calon kerusi tersebut.

Pada PRU-14, Mohd Salim menang 26,819 undi melawan Bersatu (25,188) dan PAS (5,267) dengan majoriti 1,631 undi.


Suspek tembak MH17 berkepentingan ketenteraan: Pendakwa Belanda

Pendakwa raya Belanda berkata empat suspek yang dituduh menembak jatuh penerbangan Malaysia Airlines MH17 dengan peluru berpandu darat ke udara, melakukannya demi kepentingan ketenteraan mereka sendiri.

Dalam hujah penutup perbicaraan di The Hague, pendakwa raya berkata empat suspek memainkan peranan penting dalam mengendalikan sistem peluru berpandu BUK, yang kemungkinan besar bertujuan untuk menyerang pesawat Ukraine.

Empat suspek sedang dibicarakan tanpa kehadiran kerana dituduh melancarkan peluru berpandu BUK yang mengenai penerbangan MH17 di ruang udara di timur Ukraine yang dilanda perang pada 2014, membunuh kesemua 298 orang di dalamnya.

“Jika ini adalah niat melakukannya, itu tidak mengubah tuduhan menjadikannya sebagai tindakan jenayah,” kata pendakwa raya Thijs Berger kepada hakim.

“Kesilapan dalam sasaran juga tidak memberi perbezaan kepada bukti bahawa jenayah seperti itu telah dilakukan.”

“Suspek menggunakan peluru berpandu BUK sebagai alat untuk kepentingan ketenteraan mereka sendiri dan mengenai MH17,” katanya lagi.

Penyiasat antarabangsa berkata peluru berpandu BUK pada asalnya dibawa dari pangkalan tentera Russia, kononnya untuk digunakan dalam memerangi tentera Ukraine.

Berger berkata lelaki yang dibicarakan ‘tidak menekan butang itu sendiri, tetapi… menggunakannya untuk perjuangan bersenjata mereka dengan tujuan untuk memusnahkan pesawat’.

Empat suspek yang dibicarakan itu termasuk tiga warga Russia, Igor Girkin, Sergei Dubinsky dan Oleg Pulatov, manakala seorang rakyat Ukraine, Leonid Kharchenko.

Keempat-empat mereka enggan hadir di mahkamah di Belanda dan sedang dibicarakan tanpa kehadiran.

Dalam tiga hari perbicaraan minggu ini, pihak pendakwaan secara rasmi mendakwa keempat-empat suspek dan akan menetapkan tuntutan hukuman terhadap mereka.

Keputusan di mahkamah yang diletakkan dalam kawalan keselamatan tahap tinggi, berhampiran lapangan terbang Schiphol di Amsterdam tempat MH17 berlepas dalam penerbangannya ke Kuala Lumpur, dijangkahanya dibuat paling awal lewat 2022.

“Hukuman maksimum ialah penjara seumur hidup,” kata jurucakap mahkamah kepada AFP.

Pendengaran kes itu menyusul ketegangan terbaharu di mana Barat menuduh Moscow merancang menyerang Russia.

Girkin, 49, juga dikenali dengan nama samarannya “Strelkov”, adalah suspek paling berprofil tinggi – bekas pengintip Russia dan individu yang membantu memulakan perang di Ukraine.

Dubinsky, 57, yang juga dikaitkan dengan perisikan Russia, didakwa berkhidmat sebagai ketua perisikan tentera pemisah, manakala Pulatov, 53, adalah bekas anggota pasukan khas Russia dan salah seorang timbalan Dubinsky, sementara Kharchenko, 48, didakwa mengetuai unit pemisah di timur Ukraine.

Hanya Pulatov satu-satunya suspek yang diwakili peguam.

Pendakwaan akan mengambil masa dua hari untuk mengemukakan dan menjelaskan mengenai bukti, termasuk panggilan telefon dan alat curi dengar elektronik, keadaan sekeliling peluru berpandu, dan defendan sendiri. – Agensi


32,000 peminjam bakal muflis jika Bank Negara naikkan lagi OPR

Persatuan Penyelesaian Pengguna dan Peminjam Malaysia (4PM) menjangkakan sehingga 32,000 peminjam lagi akan bankrap dalam tempoh dua tahun akan datang jika kadar dasar semalaman (OPR) terus dinaikkan.

Presiden 4PM Rosland Mohd Ariff berkata jumlah peminjam muflis yang direkodkan sehingga kini sudah lebih daripada 46,000 setelah tidak mampu membayar pinjaman disebabkan pandemik Covid-19 dan kini diburukkan dengan peningkatan kos sara hidup.

“Sebanyak 32,000 lagi peminjam dijangka muflis dalam tempoh dua tahun akan datang jika OPR terus dinaikkan iaitu pertambahan 70 peratus daripada jumlah peminjam muflis sedia ada.

“Jika OPR terus dinaikkan rakyat akan terus ‘ditekan’ untuk menambah bayaran ansurans pinjaman menyebabkan mereka yang seawal usia 25 tahun akan lebih ramai diisytihar muflis.

“Dari awal Perintah Kawalan Pergerakan (PKP) sehingga kini, lebih 46,000 rakyat sudah muflis disebabkan tidak mampu membayar pinjaman bank.

“Kini dengan kenaikan OPR dan kos sara hidup terus menekan rakyat,’’ katanya menurut laporan Utusan hari ini.

Menurut Rosland, rata-rata mereka yang muflis adalah individu yang membuat pinjaman kereta, peribadi, perumahan dan turut membabitkan ramai penjawat awam.

“Pendedahan mengenai masalah mental disebabkan tiada duit sehingga ada yang bunuh diri kerana tidak tahu untuk meneruskan hidup cukup menampakkan rakyat belum bersedia dengan peningkatan kadar faedah hutang.

“Situasi yang dibuat oleh Bank Negara Malaysia (BNM) seharusnya melalui perbincangan dengan badan-badan bukan kerajaan (NGO) yang paling hampir dengan rakyat. Saya membantah kenaikan OPR yang seprti dibuat sesuka hati ini,” katanya.

Pada 6 Julai lalu, Jawatankuasa Dasar Monetari (MPC) BNM menaikkan OPR sebanyak 25 mata asas kepada 2.25 peratus.

Pada 11 Mei lalu, bank pusat itu juga mengambil langkah sama menaikkan OPR kepada 2 pratus daripada 1.75 peratus. Susulan itu, kadar siling dan lantai bagi koridor OPR masing-masing meningkat kepada 2.50 peratus dan 2.00 peratus.

Menurut BNM, pembukaan semula ekonomi global dan pasaran pekerja yang bertambah baik terus menyokong pemulihan ekonomi, namun, faktor itu diimbangi oleh kesan tekanan kos yang semakin meningkat, konflik ketenteraan, dan keadaan pembendungan di China.

Sementara itu, Pensyarah Kanan Putra Business School (PBS), Prof Madya Dr Ahmed Razman Abdul Latiff berkata, di sebalik kesan buruk kenaikan OPR kepada rakyat, tindakan BNM itu memberi kelebihan kepada bank-bank konvensional yang diramal bakal meraih keuntungan sekitar RM30 billion tahun ini.

“Pada 2019, keuntungan sembilan bank konvensional yang tersenarai di bursa saham RM35 billion, namun, pada tahun 2020 keuntungan menurun kepada RM26 billion.

“Dengan kenaikan OPR yang diramal terus naik lagi pada September nanti, sembilan bank konvensional tersebut dijangka boleh mencatat kenaikan keuntungan mencecah RM30 billion,” katanya.

Sehubungan itu, Razman berkata, rakyat kini bergantung harap kepada perbankan Islam mengambil inisiatif mengekalkan kadar faedah kepada peminjam.

“Walaupun OPR dinaikkan, bank konvensional akan naik selaras dengan OPR yang diumumkan tetapi kami harap perbankan Islam akan membantu peminjam dari segi syariah iaitu bantu orang Islam itu sendiri.

“Bank masih mencatat keuntungan meskipun berada dalam pandemik, jadi tiada masalah jika perbankan Islam tidak menaikkan kadar faedah itu,” katanya.


Muhyiddin’s reformist agenda greatly overlooked: Dewan Rakyat Speaker

Dewan Rakyat Speaker Tan Sri Azhar Azizan Harun.

When we speak of the man, Tan Sri Muhyiddin Yassin, it would only be in order for us to quote the American abolitionist and social reformer, Frederick Douglass, who said: “If there is no struggle, there is no progress.”

Tan Sri Muhyiddin Yassin, the eighth Prime Minister of Malaysia, is a renowned national figure and towering personality and a reformer, whose reformation efforts many choose to overlook, for whatever reason they may have.

I first met Tan Sri in the early morning of 30th July 2015 under circumstances that are best left in my repository of momentous occasions and filed under “things that have changed my life”.

Suffice (it for me to) say that the circumstances under which we met were not the circumstances under which a long-lasting friendship and strong relationship were usually forged.

At that time, I am sure everyone here would remember, Tan Sri was just removed from the office of Deputy Prime Minister two days earlier.

As he walked towards me and held out his hand to bersalam, the first thing I noticed about him was his steely gaze and a friendly, albeit slightly measured smile.

Later, with the benefit of time, I would learn that that steely gaze is a reflection of Tan Sri’s steely determination; steely resolve and unflinching adherence to the principles and values that he holds dear and close to his heart.

That early morning, Tan Sri Muhyiddin Yassin, in not so many words, declared what General MacArthur said in his speech when he evacuated the Philippines, “I came through and I shall return.”

And oh boy, did he return. It is not only the fact that he had a triumphant return on 9th May 2018 but the manner in which that return was achieved that defines the man, building a political party from scratch against all adversities and challenges and engineering the defeat of a party that had formed a unicentric government in Malaysia since independence is our modern tale of David and Goliath, if all of you would permit me to repeat a cliché.

I have mentioned about his reformist agenda that is greatly overlooked.

Let me set it out here and this is from my personal experience.

Among Tan Sri’s first initiative when he was the Home Minister in the Pakatan Harapan government was the formation of a high-powered committee to look into and analyse several laws that were deemed unsuitable in our times, such as the Sedition Act, SOSMA and the Prevention of Crimes Act.

I know because I sat in that committee together with Justice Mah Weng Kwai and other human rights activists as well as well-known academicians. The committee met many times, going through every and each detail of the laws and listening to the relevant stakeholders.

He later pushed me to become the Chairman of the Election Commission, a job that I had never asked and dreamt of having.

When I was asked to see him as the Prime Minister in 2020, during which meeting he invited me to be nominated as the Speaker, his first question was “How’s the SPR?”

Such was concern about the reforms that I was undertaking in SPR that he saw it fit to ensure that SPR would be in a good position even if I left.

The events of February 2020, which led to Tan Sri being appointed as the Prime Minister, have always been the subject of immense analysis, conjecture and tale-telling. Suffice (it for me to) say that I was within it all even though of course I was not in the centre of it all. And I can say with a bit more weight than others, or in legal jargon, as YAA Tun Ariffin would say, with a bit more probative value than others, that Tan Sri Muhyiddin Yassin, like me and my SPR chairmanship, had never asked for the job.

He took over as the Prime Minister during a period of political uncertainty, a period during which the whole world was facing a yet to be known enemy that debilitates economies, shakes political system, overwhelm economies and threaten humanity. And internally, Malaysia then, was a cauldron of political manoeuvres yet unseen in our history, both in its intensity and viciousness.

Yet Tan Sri Muhyiddin’s first initiative was to take care of the people and the section of our society that needed help the most.

Great leaders make hard decisions, not populist ones. He quickly moved for Movement Control Orders, no matter how unpopular it was or they were. The streets were deserted, buildings empty and economy ground to a halt. But the health and welfare of the rakyat came first.

Malaysia’s success in countering Covid-19, the success that we are all benefiting from now, is a fruit whose seeds were sewn by Tan Sri Muhyiddin and again, that is widely overlooked. Without the MCOs and his drive for vaccinations, nobody would know where we would be today. Despite that, Tan Sri is not one who would “mendabik dada” and shout his own name.

Everyone knows what came about next. And the reasons for that episode. His unflinching adherence to the principles that he held dear created foes and even enemies. The knives were out, in darkened rooms and cold mornings, plans were hatched and executed. Caeser would lament “Et tu Brute” and in Tan Sri’s case there were many Brutes. Tan Sri could have easily prevented it by negotiating his passage but that he wouldn’t do. He honourably stepped down.

Not many would have achieved what he achieved in this tumultuous time that he was the Prime Minister. A lesser man wouldn’t have done what he had done. Tan Sri Muhyiddin Yassin reminds me of what Charles McKay in his prose ‘No Enemies’ said and if I may cite it:

You have no enemies you say? Alas my friend, the boast is poor. He who has mingled in the fray of duty that the brave endure, must have made foes. If you have none, small is the work that you have done.

You have hit no traitor on the hip.

You have dashed no cup from perjured lip.

You have never turned the wrong to right.

You have been a coward to the fight.

Tan Sri Muhyiddin Yassin, may Allah continue to bless you with wisdom, good health and success in all of your future endeavours.

Ladies and gentlemen, we do not know what his future plans are, but if Tan Sri Muhyiddin Yassin, in not so many words declared “I shall return”, take this advice from me, you’d better sit up and notice. In this spirit, and with the recitation of Bismillahirrahmanirrahim, I hereby officiate the launch of ‘Leading the Nation in Unprecedented Crisis’.

Speech by Dewan Rakyat Speaker Tan Sri Azhar Azizan Harun at the launch of the book entitled ‘Leading The Nation in Unprecedented Crisis’ on Tan Sri Muhyiddin Yassin’s time as Prime Minister at the Persatuan Alumni Universiti Malaya (PAUM) Clubhouse/Aroma Cafe, Jalan Susur Damansara, Kuala Lumpur on July 29 (Friday).


Perolehan vaksin tanpa pengetahuan AGC : KKM sangkal dakwaan PM

Perdana Menteri, Datuk Seri Anwar Ibrahim dikritik bekas menteri hari ini selepas mendakwa perolehan vaksin Covid-19 dibuat tanpa persetujuan Jabatan Peguam Negara (AGC).

Bekas menteri pendidikan, Datuk Dr Mohd Radzi Md Jidin berkata melalui usul Kertas Putih Pengurusan Perolehan Vaksin Covid-19 dibuat Timbalan Menteri Kesihatan, Lukanisman Awang Sauni di Dewan Rakyat jelas menunjukkan perolehan vaksin itu telah dibawa kepada AGC sebelum ditandatangani.

“Apabila disebut oleh perdana menteri saya kongsikan di sini, ‘Anwar dedah perolehan vaksin tanpa persetujuan Peguam Negara’. Ini disebut oleh perdana menteri 8 Februari 2023.

“Dan kita lihat dalam usul yang dibacakan oleh timbalan menteri kesihatan ‘bahawa Dewan ini mengambil maklum bahawa perjanjian yang ditandatangani telah melalui proses semakan dan nasihat dari Jabatan Peguam Negara’.

“Jadi siapa nak minta maaf ini? Yang telah memberi gambaran bahawa seolah-olah perkara pembelian vaksin ini tidak dibawa melalui Peguam Negara tetapi dalam usul yang dibentangkan sendiri oleh timbalan menteri kesihatan jelas bahawa perakara ini (perolehan vaksin) telah dibawa kepada Peguam Negara,” kata Ahli Parlimen Putrajaya itu di Dewan Rakyat, hari ini.

Februari lalu, Anwar ketika mengumumkan Kementerian Kesihatan (KKM) akan membentangkan kertas putih mengenai perolehan vaksin berkata ada perkara yang tidak ikut peraturan dan ditandatangani oleh menteri tanpa persetujuan AGC.

Sejurus itu, bekas menteri kesihatan, Khairy Jamaluddin menafikan dakwaan itu sambil menegaskan semua perolehan dibuat kerajaan ketika pentadbiran Perikatan Nasional (PN) dibentangkan kepada Kabinet.

Dalam usul tersebut jelas dinyatakan pemakluman kepada Dewan Rakyat bahawa perjanjian perolehan vaksin yang ditandatangani telah melalui proses semakan dan nasihat daripada AGC.

“Bahawa Dewan ini mengambil maklum bahawa perjanjian yang ditandatangani telah melalui proses semakan dan nasihat daripada AGC bagi memastikan bekalan vaksin Covid-19 dapat diperoleh dengan segera, selamat dan teratur mengikut SOP Perolehan Vaksin Covid-19 yang dibangunkan hasil konsultasi KKM bersama Bahagian Perolehan Kerajaan dan Pejabat Belanjawan Negara, Kementerian Kewangan,” bunyi usul bagi Kertas Putih Pengurusan Perolehan Vaksin Covid-19 yang dikemukakan Lukanisman tersebut.

Usul itu juga menyebut bahawa perolehan vaksin dilaksanakan atas persetujuan mesyuarat jemaah menteri melalui penubuhan Jawatankuasa Khas Jaminan Akses Bekalan Vaksin Covid-19 (JKJAV)  yang dipengerusikan bersama oleh menteri kesihatan dan menteri sains teknologi dan inovasi di mana mereka diberi kuasa untuk berunding, menandatangani perjanjian pembelian serta membuat perolehan vaksin.


Najib sakit mata, kes seleweng RM2.28 bilion dana 1MDB ditangguh sehari

Perbicaraan kes penyelewengan dana 1Malaysia Development Berhad (1MDB) berjumlah RM2.28 bilion membabitkan Datuk Seri Najib Razak ditangguhkan selepas bekas Perdana Menteri itu dilaporkan sakit mata susulan pembedahan dilakukan.

Hakim Mahkamah Tinggi Kuala Lumpur Collin Lawrence Sequerah menangguhkan perbicaraan selepas dimaklumkan oleh peguam bela utama, Tan Sri Muhammad Shafee Abdullah bahawa Najib sedang cuti sakit selepas menjalani pembedahan mata pada Khamis lalu.

Katanya, Najib mengalami hematoma atau bengkak dan pandangan kabur, susulan daripada pembedahan tersebut dan diberikan cuti sakit selama tujuh hari.

“Bagaimanapun Yang Arif, berlaku pembentukan hematoma seperti yang biasanya dijangka (selepas pembedahan). Saya tidak mahu memberitahu mahkamah terlebih awal walaupun anak guam saya mendapat cuti sakit pada Khamis selama tujuh hari,” katanya memberitahu Mahkamah Tinggi.

Muhammad Shafee juga memberitahu mahkamah bahawa pandangan Najib sedikit kabur termasuk mengambil contoh anak guamnya tidak berupaya untuk menandatangani cek.

Ketika membenarkan penangguhan selama satu hari, Collin bagaimanapun berkata Najib hanya perlu duduk dan tidak perlu membaca atau melakukan apa-apa.

“Mungkin kita boleh cuba (prosiding) esok. Beliau diberikan rehat hari ini dan esok kita cuba… mengapa tidak kita datang di sini, berjumpa seperti biasa esok, dan sekiranya hematoma beliau bertambah baik, kita akan teruskan prosiding,” kata Collin.

Najib, 67, menghadapi empat pertuduhan menggunakan kedudukannya untuk memperoleh suapan berjumlah RM2.3 bilion dalam dana 1MDB dan 21 pertuduhan pengubahan wang haram membabitkan jumlah wang yang sama.

Ahli Parlimen Pekan itu didakwa melakukan perbuatan itu di AmIslamic Bank Berhad, Bukit Ceylon di sini di antara 24 Februari 2011 dengan 19 Disember 2014 manakala bagi semua pertuduhan pengubahan haram di antara 22 Mac 2013 dengan 30 Ogos 2013, di tempat sama.

Beliau didakwa mengikut Seksyen 23 (1) Akta Suruhanjaya Pencegahan Rasuah Malaysia (SPRM) dan boleh dihukum mengikut Seksyen 24 (1) akta sama.

Bekas menteri kewangan itu berdepan hukuman penjara sehingga 20 tahun dan denda sehingga lima kali jumlah atau nilai suapan atau RM10,000, yang mana lebih tinggi, jika didapati bersalah.

Bagi 21 pertuduhan pengubahan wang haram, Najib didakwa melakukan kesalahan itu di bank sama, antara 22 Mac 2013 dengan 30 Ogos 2013.

Kesemua pertuduhan mengikut Seksyen 4 (1)(a) Akta Pencegahan Pengubahan Wang Haram dan Pencegahan Pembiayaan Keganasan (AMLATFA), yang memperuntukkan denda maksimum RM 5 juta dan penjara sehingga lima tahun atau kedua-duanya sekali, jika disabitkan kesalahan.


SKMM buka kertas siasatan terhadap saluran TV buat laporan palsu

Suruhanjaya Komunikasi dan Multimedia Malaysia (SKMM) akan membuka satu kertas siasatan terhadap saluran televisyen tempatan, Awesome TV, susulan laporan berita yang mendakwa bilangan penjawat awam bakal dikurangkan.

Menerusi kenyataan hari ini, SKMM berkata kertas siasatan itu dibuka di bawah Seksyen 206 Akta Komunikasi dan Multimedia 1998 (AKM 98) iatu kegagalan mematuhi syarat lesen, lapor Bernama.

Menurut MCMC, pertemuan antara SKMM dan pengurusan tertinggi Awesome TV telah diadakan semalam untuk mendapatkan penjelasan lanjut ekoran aduan berkenaan laporan yang disiarkan mengenai cadangan mengurangkan bilangan penjawat awam.

“Apabila kertas siasatan dilengkapkan, ia akan diserahkan kepada timbalan pendakwa raya untuk keputusan lanjut,” katanya.

Jika sabit kesalahan, pesalah boleh dihukum seperti yang diperuntukkan di bawah Seksyen 242 iaitu denda tidak melebihi RM100,000 atau dipenjarakan selama tempoh tidak melebihi dua tahun atau kedua-duanya sekali, katanya.

Menteri Komunikasi dan Digital Fahmi Fadzil sebelum ini dilaporkan berkata SKMM akan mengadakan pertemuan dengan Awesome TV bagi mendapatkan penjelasan mengenai laporan berita yang mendakwa bilangan penjawat awam bakal dikurangkan.

Fahmi berkata beliau difahamkan Awesome TV telah melakukan enam pelanggaran berhubung menerbitkan bahan berita yang dilihat tidak mematuhi peraturan dan undang-undang.

SKMM berkata ia memandang serius terhadap aduan pengguna dan komited dalam usaha mempertingkat tahap pematuhan para pemegang lesen Pemberi Perkhidmatan Aplikasi Kandungan Individu (CASP-I) supaya kandungan yang disiarkan mencerminkan budaya, identiti dan norma-norma masyarakat, selaras AKM 98 dan Kod Kandungan.

“Setiap aduan yang diterima akan diteliti berdasarkan peruntukan AKM 1998, peraturan-peraturan yang berkaitan di bawahnya dan mengikut prosedur operasi standard (SOP) yang ditetapkan.

“Antara tatacara atau proses aduan yang dibuat adalah seperti memanggil pihak penyiar yang diadukan untuk tampil mengemukakan penjelasan bagi menentukan bentuk tindakan penguatkuasaan yang akan diambil,” katanya.


Permohonan ibu cabar bekas suami daftar anak mualaf didengar 17 Mei

Mahkamah Tinggi Kuala Lumpur menetapkan 17 Mei ini untuk mendengar permohonan kebenaran semakan kehakiman difailkan ibu tunggal, Loh Siew Hong bagi mencabar tindakan bekas suaminya mendaftarkan ketiga-tiga anak mereka sebagai mualaf tanpa keizinannya.

Peguam A. Srimurugan yang mewakili Loh ketika dihubungi pemberita berkata permohonan itu akan didengar di hadapan Hakim Datuk Wan Ahmad Farid Wan Salleh secara dalam talian, lapor Bernama.

Loh, 34, selaku pemohon memfailkan permohonan tersebut pada 25 Mac lepas dengan menamakan Pendaftar Mualaf Negeri Perlis, Majlis Agama Islam dan Adat Istiadat Melayu Perlis, Mufti Perlis Datuk Dr Mohd Asri Zainul Abidin dan Kerajaan Negeri Perlis sebagai responden pertama hingga keempat.

Ibu tunggal itu memohon deklarasi bahawa ketiga-tiga anaknya adalah penganut agama Hindu dan bekas suaminya, M. Nagahswaran tidak mempunyai keupayaan dari segi undang-undang untuk membenarkan Pendaftar Mualaf Negeri Perlis mendaftarkan anak mereka sebagai mualaf tanpa keizinannya.

Wanita itu juga menuntut deklarasi bahawa ketiga-tiga anaknya, sebagai kanak-kanak tidak mempunyai keupayaan dari segi undang-undang untuk memeluk agama Islam, tanpa keizinannya.

Beliau memohon perintah certiorari untuk membatalkan Akuan-Akuan Memeluk Agama Islam bertarikh 7 Julai 2020 yang dikeluarkan oleh Pendaftar Mualaf Negeri Perlis atas nama ketiga-tiga anaknya selain membatalkan kad-kad rasmi memeluk agama Islam jika ia telah dikeluarkan oleh pendaftar mualaf berkenaan atau mana-mana pihak lain dan memohon perintah larangan untuk menghalang pihak terbabit mengeluarkan kad berkenaan, sekiranya belum dikeluarkan.

Selain itu, ibu tunggal berkenaan memohon perintah mandamus untuk mengarahkan Pendaftar Mualaf Negeri Perlis memadam atau membatalkan nama dan nama Islam anak-anaknya dalam Daftar Mualaf Negeri Perlis dan perintah larangan untuk menghalang Mohd Asri, melalui pegawai, pekerja atau Jabatan Mufti Negeri Perlis membuat apa-apa kenyataan secara nyata atau tersirat yang boleh membawa maksud anak-anaknya mualaf atau beragama Islam.

Pemohon juga menuntut deklarasi bahawa Seksyen 117(b) Enakmen Pentadbiran Agama Islam 2006, dalam versi bahasa Malaysia dan Inggeris, seperti yang dipinda oleh Seksyen 7 Enakmen Pentadbiran Agama Islam (Pindaan) 2016, yang memberi kuasa kepada Pendaftar Mualaf Negeri Perlis untuk mendaftarkan seorang kanak-kanak sebagai mualaf hanya dengan keizinan ibu atau bapa kanak-kanak tersebut, walaupun kedua-dua mereka masih hidup, adalah tidak berperlembagaan dan tidak sah.

Pada 21 Feb lepas, tiga beradik yang berada dalam jagaan Jabatan Kebajikan Masyarakat diserahkan dengan serta-merta kepada Loh, selepas Mahkamah Tinggi di sini membenarkan permohonan habeas corpus difailkan ibu tunggal itu.

Dalam notis usul difailkan melalui Tetuan SS Thind pada 13 Feb lepas, Loh menamakan Nazirah Nanthakumari Abdullah sebagai responden pertama dan pihak tidak dinamakan yang beliau dakwa menjaga tiga anaknya sebagai responden kedua.

Loh memohon writ habeas corpus atau perintah lain yang sesuai oleh mahkamah untuk membolehkan anak-anaknya itu dibebaskan serta-merta daripada hak penjagaan persendirian responden dan dikembalikan kepadanya.


Kerajaan campuran halang saya hadiri program mereka, kata MB Kedah

Datuk Seri Muhammad Sanusi Md. Nor mendakwa beliau dilarang daripada menghadiri sebarang majlis dan program kerajaan persekutuan.

Menteri Besar Kedah itu berkata, ia termasuk Pameran Antarabangsa Maritim dan Aeroangkasa Langkawi 2023 (Lima) yang berlangsung di Langkawi dari 23 hingga 27 Mei ini.

“Keputusan terbaharu Kabinet Perdana Menteri Ke-10 adalah melarang Menteri Besar Kedah daripada apa jua program kerajaan persekutuan termasuk Lima di Langkawi.

“Apa boleh buat? Kalau panas, jangan koyak,” dakwanya dengan sindiran yang sinis di akaun media sosialnya.

Untuk rekod, Sanusi merupakan pengarah pilihan raya bagi Perikatan Nasional (PN) pada enam Pilihan Raya Negeri (PRN) nanti.


Hanya UMNO yang galak desak PRU15 dipercepat, parti lain tidak

Berasa parti telah cukup kuat, UMNO sekarang ini yang turut menjadi sebahagian daripada kerajaan begitu galak mendesak supaya Pilihan Raya Umum Ke-15 (PRU15) diadakan segera, sedangkan tempoh akhir penggal Parlimen ke-14 masih berbaki lebih setahun lagi.

Kerana kuasa yang dimiliki dalam kerajaan pimpinan Naib Presiden UMNO Datuk Seri Ismail Sabri Yaakob, tidak mutlak, kepimpinan tertinggi parti sanggup mengetepikan keperitan rakyat berdepan pandemik Covid-19, demi untuk merebut kedudukan lebih baik.

Tidak bersyukur dengan apa yang diperoleh sekarang ini setelah dimalukan pada peringkat global dengan skandal kewangan terbesar dalam sejarah dunia yang melibatkan pimpinan tertinggi parti itu, UMNO dilihat mahu membalas denda kerana kali pertama dalam sejarah negara, parti itu tidak lagi menjadi kerajaan setelah PRU14.

Menjadi sebahagian daripada kerajaan sekarang ini pun kerana perpecahan di dalam Pakatan Harapan, bukan disebabkan UMNO menang PRU.

Jika tidak kerana Bersatu menarik diri daripada PH dan peletakan jawatan Tun Dr Mahathir Mohamad sebagai Perdana Menteri (PM), maka kekal lah Datuk Seri Ahmad Zahid Hamidi dikerusi Ketua Pembangkang di Parlimen yang didudukinya pada Mei 2018.

Jika tidak dengan langkah awal Tan Sri Muhyiddin Yassin mengajak pertemuan di Hotel Sheraton, jangan harap UMNO berada dalam kerajaan sekarang.

Tetapi sudah menjadi sikap UMNO yang dididik turun temurun sejak lebih 60 tahun lalu untuk sentiasa menganggap parti itu paling besar, paling berpengaruh, paling baik dan paling bijak (termasuk bijak menyembunyikan skandal kewangan terbesar dunia).

Sudah dididik supaya UMNO menjadi rakus dalam kuasa, menjadi seperti ‘seperti Belanda minta tanah’ ‘diberi berkuku hendak mencengkam’, hanya parti itu kini yang tidak henti-henti meratib supaya PRU15 diadakan segera.

Lantaran keengganan Muhyiddin ‘membebaskan’ pemimpinnya daripada tuduhan jenayah di mahkamah, 15 Ahli Parlimen (MP) UMNO diketuai Zahid sendiri, menjadi pengkhianat bangsa dan agama dan pembelot, apabila menarik sokongan kepada Kerajaan Perikatan Nasional (PN) dan Muhyiddin.

Tidak mahu negara kembali ditadbir PH, PN memberi sokongan penuh kepada Ismail Sabri untuk menggantikan Muhyiddin sebagai PM, sekali gus mengembalikan jawatan nombor satu negara itu kepada UMNO, menafikan cita-cita Zahid menduduki kerusi itu.

Namun, disebabkan UMNO tidak mempunyai kuasa mutlak dalam kerajaan, sesetengah pemimpin parti itu termasuk Pemuda dan Puterinya kini mula mendesak PRU15 diadakan.

Desakan menekan Ismail Sabri itu dipercayai diatur pihak yang bersekongkol dengan Presiden UMNO yang mahu meletakkan semula Zahid ke kerusi PM, walaupun kes mahkamah masih berjalan.

Kerakusan untuk berkuasa dan tidak mempedulikan orang lain sudah lama ditanam di dalam jiwa orang UMNO.

Di saat pandemik Covid-19, ditambah lagi dengan kemunculan varian baharu Omicron yang paling pantas menular berbanding varian sebelum ini, UMNO mahu mendedahkan rakyat negara ini kepada risiko jangkitan penyakit membawa maut ini.

Parti-parti politik lain tidak pula membuat desakan demi desakan supaya diadakan segera PRU15, tetapi UMNO berbeza kerana mereka hanya memburu kuasa dan kepentingan diri.

Semakin banyak bahagian UMNO yang membuat desakan mengadakan segera PRU15, semakin terbuka luas mata rakyat melihat kerakusan parti itu.


Kempen Keluarga Malaysia telan belanja RM5 juta, Syed Saddiq pertikai

Kerajaan sudah membelanjakan sebanya RM5 juta bagi melaksanakan kempen Keluarga Malaysia yang bermula sejak pentadbiran kerajaan baharu Perdana Menteri (PM) Datuk Seri Ismail Sabri Yaakob.

Peruntukan RM5 juta yang dibelanjakan oleh kerajaan itu diletakkan di bawah sektor pembangunan Pelan Komunikasi Wawasan Kemakmuran Bersama 2030/Keluarga Malaysia, kata Menteri di Jabatan Perdana Menteri Datuk Seri Abd Latiff Ahmad di Dewan Rakyat.

Menurut Abd Latiff ia juga sedang dalam proses perolehan merangkumi pelbagai aspek termasuk pengiklanan dan promosi.

Kempen tersebut dijalankan melalui pelan komunikasi, brosur, video pendek, rakaman audio, slot televisyen, medium percetakan dan media sosial.

Soalan berhubung kempen Keluarga Malaysia itu ditanya Ahli Parlimen Lembah Pantai, Fahmi Fadzil yang meminta kerajaan menjelaskan kos keseluruhan untuk kempen Keluarga Malaysia.

Untuk rekod konsep Keluarga Malaysia diperkenalkan Ismail Sabri selepas dilantik secara rasmi menjadi PM.

Bagaimanapun, Presiden MUDA, Syed Saddiq Syed Abdul Rahman mempertikaikan kos keseluruhan yang dibelanjakan kerajaan bagi mempromosikan Keluarga Malaysia.

Meskipun perbelanjaan itu untuk penyediaan bahan kreatif, video pendek, audio, percetakan, media sosial dan papan iklan, beliau berkata, banyak persoalan timbul berhubung kos bajet tersebut sama ada perlu dibelanjakan sebanyak itu atau sebaliknya.

“Dalam keadaan ekonomi yang tenat dan juga bila kos sara hidup yang tinggi, perlu ke kita perbelanjakan wang sebanyak ini demi propoganda kerajaan? RM5 juta itu bukan lah sikit.

“Perbelanjaan duit rakyat ini, kena lah berhemah. Bayangkan berapa banyak keluarga yang boleh ditolong menggunakan duit sebanyak ini,” katanya dalam satu hantaran di Facebook, hari ini.

Jelas Syed Saddiq, pelbagai kaedah yang boleh diambil untuk membelanjakan peruntukan sebanyak itu dengan berhemah.

Katanya, ia meliputi bantuan subsidi minyak masak, bantuan subsidi kos tanggungan rumah tangga B40, bantuan laptop dan tablet untuk pelajar dan bantuan kos sara hidup bagi mahasiswa-mahasiswa yang makin rasa terjerat dengan kenaikan kos kehidupan.

“Dengan kos sara hidup yang makin meningkat, kenapa lah kerajaan ini tidak berbelanja dengan bijak? Pakai duit untuk memperkasakan rakyat lebih baik dari untuk berproganda,” jelasnya.


Sudah hantar permohonan, PBM kini tunggu jawapan BN: Zuraida

Permohonan rasmi Parti Bangsa Malaysia (PBM) sudah dihantar kepada Barisan Nasional (BN) untuk menyertai gabungan tersebut bagi menghadapi pilihan raya umum ke-15 (PRU-15).

Perkara itu disahkan bakal Presidennya, Datuk Zuraida Kamaruddin yang memberitahu permohonan itu sudah dibuat sejak tiga minggu lalu bagaimanapun setakat ini masih tiada sebarang maklum balas diberikan oleh BN berhubung status sama ada menerima PBM atau sebaliknya.

“PBM telah hantar permohonan dalam tiga minggu lepas untuk menyertai BN sebagai parti komponen.

“Jadi, sekarang masih lagi menunggu jawapan,” katanya dipetik laporan media.

Zuraida ditanya berhubung permohonan tersebut semasa ketika ditemui pada sidang akhbar selepas menyaksikan majlis menandatangani perjanjian persefahaman (MoU) antara Persatuan Pengeluar Sarung Tangan Getah Malaysia (MARGMA) dengan 18 penaja untuk Persidangan dan Pameran Glove Rubber International 2022 (IRGCE 2022).

PBM sebelum ini dilaporkan dalam proses perbincangan untuk berbuat demikian dan akan dimuktamadkan oleh kepimpinan tertinggi parti dalam masa terdekat.

Ini kerana mengambil kira status Kerajaan Persekutuan ketika ini yang terdiri daripada gabungan BN dan Perikatan Nasional (PN).

Pengerusi BN, Datuk Seri Dr. Ahmad Zahid Hamidi sebelum ini turut memaklumkan belum menerima permohonan rasmi daripada PBM, bagaimanapun terbuka untuk menerima kemasukan parti berkenaan bagi menyertai gabungan itu.

Zuraida yang juga Ahli Parlimen Ampang itu sebelum mengumumkan langkah keluar Bersatu dan menyertai PBM, tetapi kekal menyokong kerajaan sedia ada dipimpin Perdana Menteri Datuk Seri Ismail Sabri Yaakob.


Jangkitan Omicron meningkat mendadak di Filipina

Varian Covid-19 Omicron yang sangat mudah berjangkit telah mendahului Delta dan kini merupakan varian dominan di Filipina, kata Setiausaha Kesihatan Francisco Duque pada Isnin malam.

Dalam pertemuan prarakaman dengan Presiden Filipina Rodrigo Duterte yang disiarkan lewat malam Isnin, Duque berkata penjujukan genom terbaharu menunjukkan lebih 60 peratus sampel adalah kes varian Omicron, menurut Xinhua lapor Bernama.

Beliau berkata daripada penjujukan genom yang dijalankan pada 3 Jan, sekitar 60.42 peratus, atau 29 daripada 48 sampel adalah kes Omicron, manakala 18 atau 37.5 peratus adalah Delta.

Negara Asia Tenggara itu melaporkan 33,169 jangkitan baharu Covid-19 pada Isnin, satu rekod baharu untuk peningkatan harian. Ia kini mempunyai hampir tiga juta kes yang disahkan, termasuk 52,293 kematian.

Negara itu mengalami gelombang keempat jangkitan Covid-19 sejak ia mula dikesan pada 2020.


Rafizi ada saham syarikat bina LCS TLDM tak siap, aset bersih RM18.85j

Timbalan Presiden PKR Rafizi Ramli yang sebelum ini membangkitkan pelbagai isu berkaitan kapal tempur pesisir pantai (LCS) Tentera Laut Diraja Malaysia (TLDM), turut dilaporkan mempunyai saham dalam syarikat induk yang membina kapal itu.

Maklumat itu didedahkan menerusi akaun berkanun perisytiharan aset bersih miliknya yang keseluruhannya berjumlah sehingga RM18.85 juta, bagi mematuhi syarat PKR kepada setiap calon pilihan rayanya.

Akaun itu mendedahkan Rafizi turut melabur dalam Boustead Holdings Berhad milik Lembaga Tabung Angkatan Tentera (LTAT), yang memiliki Boustead Heavy Industries Corporation (BHIC), kontraktor bagi projek kapal itu.

Calon PKR Parlimen Pandan itu sebelum ini membuat pelbagai dakwaan berhubung projek LCS itu setelah skandal berkenaan didedahkan kepada umum melalui siasatan Jawatankuasa Kira-Kira Wang Negara (PAC) pada 4 Ogos lalu.

Bagaimanapun, kebanyakan asetnya diperoleh daripada pelaburan saham dalam Invoke Sdn Bhd, syarikat tinjauan awam yang diasaskannya, selain polisi insurans di Prudental.

Jumlah keseluruhan pelaburannya ialah RM16.74 juta.

Selain itu, aset lain diisytihar termasuk pendapatan bulanan sebanyak RM23,500.

Pecahan perbelanjaan bulanan juga diperincikan, termasuk ansuran rumah dan kereta, bil-bil utiliti, persekolahan anak, makan minum dan pemberian kepada isteri dan ibu bapa.

Semua butiran itu dinyatakan dalam akuan berkanun (SD) yang salinannya dikongsi bersama media sebentar tadi.

Sementara itu, Rafizi berkata perisytiharan harta oleh calon-calon PKR akan dipaparkan di laman www.calonkeadilan.org bermula petang esok.


‘Jangan sentuh hijab saya’

Ketika perbahasan mengenai rang undang-undang (RUU) Perancis baru-baru ini, banyak tuduhan adalah berkaitan Islamofobia – cara RUU itu yang secara khusus menyasarkan pemakaian hijab mendapat kritikan sengit, terutama daripada wanita yang mengatakan bahawa memilih cara berpakaian adalah hak mereka yang diberikan Tuhan.

RUU itu akan melarang wanita, khususnya ibu memakai hijab ketika menemani anak mereka dalam perjalanan ke sekolah, melarang pemakaian jilbab di kawasan kolam renang umum, dan melarang kanak-kanak daripada menyembunyikan wajah mereka atau memakai simbol agama di khalayak.

Dalam melakukan tentangan terhadap RUU ini, sejumlah wanita Perancis memulakan gerakan ‘Jangan Sentuh Hijab Saya’ di media sosial.

Duygu Akin, 25, yang memulakan gerakan itu bersama beberapa wanita Muslim Perancis menceritakan mengenai sikap Islamofobia dan undang-undang di negaranya.

Beliau yang memakai tudung kepala berkelulusan ijazah sarjana dalam bidang kewangan dan tinggal di Strasbourg berkata, isu hijab sudah lama menjadi kontroversi di Perancis.

Selepas seorang penggiat media sosial Britain menunjukkan penentangannya terhadap larangan hijab di Perancis dengan menulis ‘lepas tudung saya’ di atas tapak tangan, Akin dan rakan-rakannya mengambil keputusan untuk menterjemahkannya ke bahasa Perancis.

“Kami menulis #pastoucheamonhijab (jangan sentuh hijab saya) di atas tapak tangan dan memuat naik gambar itu ke media sosial. Dengan sokongan mereka yang melihat mesej kami, pergerakan kami menjadi meluas di media sosial,” katanya.

Katanya, pergerakan itu mendapat sambutan baik di Perancis dan negara luar.

“Malah sesetengah wartawan bertindak balas dengan begitu takjub bagaimana hijab menjadi isu besar di Perancis berbanding pandemik Covid-19,” katanya.

Akin berkata, memakai hijab ketika bersekolah adalah cabaran besar kerana pihak pentadbiran melarang pemakaiannya.

“Walaupun hanya syarikat awam yang melarang pemakaian tudung, banyak firma swasta yang tidak mengambil wanita berhijab dan memakai tudung kepala sebagai pekerja. Ini kerana terdapat persepsi buruk mengenai hijab di Perancis,” kata Akin.

Dalam melakukan tentangan terhadap rang undang-undang untuk mengharamkan pemakaian hijab, sejumlah wanita Perancis memulakan gerakan ‘Jangan Sentuh Hijab Saya’ di media sosial.

Sementara media Perancis menyiarkan tuduhan serius mengenai wanita yang memakai tudung, mereka tidak pernah diberi suara, tetapi mereka berjuang sendiri mengetengahkan suara mereka.

“Di Perancis, memilih dan mengamalkan agama adalah kebebasan asas dan hak kita. Larangan ini adalah bertentangan sepenuhnya dengan kebebasan kita. Kami, warga Perancis yang memakai hijab, menuntut kebebasan kami, yang merupakan hak kami,” katanya.

Akin mengatakan Perancis telah mendesak wanita Muslim menanggalkan hijab dan ‘mendapatkan kebebasan mereka’ sejak zaman penjajahan di Algeria.

Sambil menyatakan bahawa penduduk bandar seperti Strasbourg dengan populasi Muslim yang besar lebih biasa hidup bersama dan saling menghormati, Akin berkata:

“Di sesetengah wilayah di mana tidak ada orang Islam, penduduk di situ terlalu prejudis terhadap Muslim. Ini disebabkan mereka belajar mengenai Islam melalui media.”

Menurut Akin, dia dan rakannya mengambil bahagian dalam pergerakan ‘PasToucheAMonHijab’ dengan menulis surat kepada ahli Parlimen untuk menyatakan bantahan terhadap pengharaman hijab dan memohon sokongan mereka.

“Matlamat utama kami ialah menghalang RUU ini. Pastinya, ia tidak mencukupi, kerana kami mahu mengelakkan hijab ini tidak terus menjadi isu.

“Walaupun RUU itu tidak diluluskan, hakikat bahawa tudung kerap menjadi agenda menyebabkan wujud persepsi buruk dalam fikiran orang ramai. Kami juga mahu melawan hal ini.

“Ini adalah masalah Islamofobia. Kerana ia secara langsung menysarkan wanita Muslim yang memakai hijab,” katanya.

Akin berkata, Presiden Perancis Emmanuel Macron pada awalnya tidak mempunyai masalah terhadap pemakaian hijab, tetapi kemudian sikapnya berubah.

“Dia menghampiri akhir penggalnya dan dia berusaha mendapatkan undi daripada sayap kanan. Kami juga berasa wanita yang memakai jilbab digunakan untuk mengelak mereka membincangkan masalah lebih besar.

“Sebagai contoh, terdapat tunjuk perasaan Vest Kuning di seluruh negara, tetapi isu utama masih lagi hijab. Kemudian berlaku krisis kesihatan yang besar di seluruh dunia (Covid-19), tetapi hijab tetap menjadi topik utama perbincangan,” katanya.

Buat pertama kalinya, wanita Muslim yang memakai hijab mendapat hak untuk bersuara mengenai isu yang paling mempengaruhi mereka, sesuatu yang tidak mereka miliki sebelum ini.

“Idea utama di sebalik gerakan ‘jangan sentuh hijab saya’ adalah mengatakan ‘jangan menyentuh kebebasan saya, keputusan saya’,” kata Akin.


Ahli perniagaan dan politik disiasat langgar SOP majlis

Polis sedang menjalankan siasatan terhadap dakwaan pelanggaran prosedur operasi standard (SOP) Fasa Empat Pelan Pemulihan Negara di sebuah majlis pelancaran produk melibatkan ahli perniagaan dan ahli politik semalam.

Ketua Polis Daerah Petaling Jaya ACP Mohamad Fakhrudin Abdul Hamid berkata ia susulan satu laporan polis yang dibuat semalam berikutan penularan gambar tetamu di majlis berkenaan yang tidak menjaga penjarakan fizikal dan memakai pelitup muka di sebuah hotel terkemuka di Petaling Jaya.

“Pihak polis telah mengenal pasti penganjur majlis berkenaan serta para tetamu yang hadir di majlis itu dan mereka akan dipanggil untuk diambil keterangan bagi membantu siasatan di bawah Seksyen 21A Akta Pencegahan dan Pengawalan Penyakit Berjangkit 1988 (Akta 342),” katanya dalam kenyataan hari ini lapor Bernama.

Mohamad Fakhrudin turut mengingatkan penganjur dan syarikat yang mengadakan sebarang majlis untuk memastikan sentiasa mematuhi SOP yang telah ditetapkan dalam usaha membendung penularan pandemik COVID-19.

Semalam tular di media sosial beberapa gambar ahli perniagaan terkenal dan ahli politik yang tidak menjaga penjarakan fizikal dan tidak memakai pelitup muka di sebuah majlis pelancaran produk.


Kes di 12 negeri naik, 7 kluster baharu dikesan

Dua belas negeri hari ini merekodkan peningkatan jangkitan baharu Covid-19 dalam tempoh 24 jam sehingga 12 tengah hari tadi, namun semuanya tidak melebihi empat angka.

Daripada 5,726 jangkitan baharu itu, Selangor mencatat kes tertinggi sebanyak 929 kes berbanding 756 semalam, diikuti Sarawak (713 kes baharu, 493 semalam); Kelantan (685 kes baharu, 596 semalam); Sabah (565 kes baharu, 450 semalam); dan Pulau Pinang (378 kes baharu, 271 semalam).

Kedah turut merekodkan peningkatan kes kepada 346 berbanding 333 semalam, diikuti Kuala Lumpur (339 kes baharu, 176 semalam); Melaka (254 kes baharu, 177 semalam); dan Negeri Sembilan (199 baharu, 145 semalam).

Berdasarkan statistik yang dikeluarkan Jabatan Kesihatan Negeri-Negeri hari ini Putrajaya merekodkan 37 kes baharu, meningkat berbanding 13 kes semalam; diikuti Perlis (23 baharu, 20 semalam); dan Labuan (tiga kes baharu berbanding sifar kes semalam).

Sementara itu, Ketua Pengarah Kesihatan Tan Sri Dr Noor Hisham Abdullah memaklumkan tujuh kluster baharu dikesan dalam tempoh 24 jam itu menjadikan keseluruhannya 5,735 kluster dengan 5,229 telah ditamatkan dan 506 lagi masih aktif.

Katanya, kluster baharu itu membabitkan lima di tempat kerja iaitu dua di Johor dan masing-masing satu di Kedah, Melaka dan Perak; serta masing-masing satu kluster komuniti dan pendidikan tinggi.

Dua daripada kluster tempat kerja di Johor membabitkan Industri Jalan Besi Tujuh di Kulai, dengan seramai sembilan individu daripada 63 saringan, dan Jalan Bacang Tampoi, Johor Bahru melibatkan tujuh individu daripada 21 yang disaring.

Kluster tempat kerja dikesan di Bandar Baharu, Kedah melibatkan 11 individu daripada 34 saringan; Jasin, Melaka (75 individu, 163 saringan); dan Hilir Perak (14 individu, 281 saringan).

Sementara satu kluster komuniti dikesan di Ranau, Sabah melibatkan seramai 49 individu daripada 58 yang disaring.

Kluster pendidikan tinggi pula dilaporkan di Jalan Seremban Tiga, Negeri Sembilan membabitkan 17 individu daripada 45 yang disaring.


Menteri guna Toyota Vellfire 2.5L

Kementerian Kewangan (MoF) memaklumkan semua menteri akan menggunakan Toyota Vellfire 2.5L sebagai kenderaan rasmi menggantikan Proton Perdana 2.4 Premium, bagi mengurangkan kos sewaan.

Dalam satu kenyataan hari ini MoF berkata pertukaran Kenderaan Rasmi Jawatan (KRJ) dibuat antara lainnya berdasarkan kos sewaan Toyota Vellfire 2.5 lebih rendah berbanding Proton Perdana 2.4 Premium.

Menerusi jadual sewaan yang disertakan, kadar sewaan Toyota Vellfire 2.5 adalah RM4,851.61 sebulan berbanding RM4,854.41 bagi Proton Perdana 2.4 Premium.

“Berikutan pelbagai perbincangan mengenai pertukaran KRJ di dalam media sosial, MoF ingin memaklumkan bahawa keputusan kerajaan supaya kereta model Toyota Vellfire 2.5L digunakan sebagai KRJ bagi Menteri-Menteri Persekutuan telah dibuat bagi menggantikan model Proton Perdana 2.4 Premium yang telah ditamatkan pengeluaran pada tahun 2014,” kata MoF.

Cadangan penggantian kereta Proton Perdana kepada kenderaan lain seperti Vellfire sebenarnya telah dipertimbangkan semasa pentadbiran Kerajaan terdahulu tetapi ditangguhkan dan hanya dilaksanakan pada tahun ini.

“Untuk makluman, usia KRJ bagi Jemaah Menteri sebelum penggantian pada tahun ini ada yang mencecah usia 6 tahun sedangkan penggantian KRJ bagi Jemaah Menteri sebenarnya dijadualkan setiap 4 tahun sekali,” kata MoF.

Sebelum ini isu pertukaran KRJ bagi Menteri-menteri Persekutuan telah dibincangkan di media sosial setelah dibangkitkan oleh Ahli Parlimen Bayan Baru, Sim Tze Tzin.

Melalui soalan lisannya di Dewan Rakyat, Sim bertanya kepada Menteri Kewangan, Tengku Datuk Seri Zafrul Abdul Aziz mengenai kos penyediaan Vellfire sebagai kereta rasmi untuk menteri sejak Mac 2020, dan kos bulanan pajakan kenderaan mewah itu daripada syarikat konsesi, Spanco.

Sim berkata kebanyakan menteri yang kini memegang jawatan dalam Kabinet adalah mereka yang lantang menentang kerajaan Pakatan Harapan (PH) kerana mempertimbangkan cadangan menukar kenderaan rasmi.


Seorang penasihat vaksin era Trump didakwa melakukan gangguan seks

Seorang penasihat vaksin Covid-19 semasa era pentadbiran presiden, Donald Trump telah dipecat daripada syarikat perubatan susulan dakwaan melakukan gangguan seksual terhadap salah seorang pekerja di syarikat tersebut.

Syarikat perubatan, GlaxoSmithKline (GSK) memecat Moncef Slaoui dipecat sebagai ahli lembaga pengarah dalam anak syarikatnya, Galvani Bioelectronics selepas siasatan dijalankan ke atasnya berdasarkan aduan yang dibuat oleh salah seorang pekerja wanita.

Syarikat itu menerima sepucuk surat pada Februari yang menyatakan secara terperinci “gangguan seksual dan tingkah laku yang tidak wajar” terhadap “seorang pekerja GSK oleh Dr Slaoui” berlaku “beberapa tahun yang lalu,” menurut satu kenyataan yang dikeluarkan oleh GSK.

Dr Slaoui, 61, telah bekerja selama 30 tahun di GSK dengan mengawasi pengembangan vaksin untuk syarikat farmasi. Beliau juga diberi kepercayaan memimpin penciptaan 14 vaksin selama 10 tahun.

Ketika era pentadbiran Trump sebelum disingkirkan daripada jawatannya, Dr Slaoui membimbing Trump dalam program pembangunan vaksin yang dikenali sebagai ‘Operation Warp Speed’.


BN, PN tak ‘berpatah arang berkerat rotan’, tapi strategi PRU lain: Annuar

Hubungan antara Barisan Nasional (BN) dan Perikatan Nasional (PN) dalam kerajaan adalah baik, namun kedua-dua parti politik itu mempunyai strategi masing-masing menjelang Pilihan Raya Umum Ke-15 (PRU-15).

Menteri Komunikasi dan Multimedia Tan Sri Annuar Musa berpendapat hubungan BN dan Bersatu tidak renggang, kerana kedua-duanya masih lagi berada dalam satu kerajaan di bawah pimpinan Perdana Menteri Datuk Seri Ismail Sabri Yaakob.

Tidak ada yang saya anggap sebagai ‘berpatah arang, berkerat rotan’, terimalah hakikat politik banyak kemungkinan dan tidak ada yang kekal dalam politik,” katanya kepada pemberita selepas melawat Pusat Ekonomi Digital Keluarga Malaysia (PEDi) di Kinarut, hari ini.

Memetik Bernama beliau yang juga Ketua UMNO Bahagian Ketereh berkata kerajaan BN-PN sedang berjalan dengan baik, namun situasi tersebut berbeza apabila kedua-dua gabungan parti berkenaan berdepan dengan pilihan raya, kerana masing-masing ingin mencuba nasib bertanding sendiri.

“Saya rasa apa yang berlaku adalah lumrah politik. Masing-masing sedang membuat penyesuaian, jadi biarlah proses ini berjalan secara harmoni, kerana ini satu ketentuan yang tidak dapat dielakkan.

“Menjelang PRU15, setiap parti politik akan mengambil strategi masing-masing dan setiap parti mempunyai kaedah penentuan (kaedah membuat keputusan) melalui pelbagai peringkat jawatankuasa,” katanya diminta mengulas hubungan BN dan Bersatu pada peringkat Pusat, serta pandangan mengenai kerjasama kedua-dua parti itu di Sabah.

Annuar berkata setiap dasar yang diputuskan dalam parti pada satu-satu masa jangan dianggap sebagai kekal, kerana berkemungkinan perkara itu berubah dan dalam politik perlu sentiasa bersikap pragmatik untuk maju ke hadapan.

“Pada masa ini, UMNO dan BN kita ada keputusan dasar telah dibuat pada Perhimpunan Agung UMNO, maka itulah dasar semasa dan ahli parti berpeganglah pada dasar itu.

“Tetapi bila kita bergerak ke hadapan, pucuk pimpinan kita mungkin berdepan situasi berbeza dan kita boleh berbincang,” katanya sambil menambah, beliau yakin pimpinan setiap parti politik mempunyai formula terbaik untuk berdepan pilihan raya.